Seniman minta SKMM sekat filem Babi
Oleh NURUL FADILA AWALUDIN

11 Disember 2020, 9:17 pm
KUALA LUMPUR –  Persatuan Seniman Malaysia membuat laporan polis berikutan penghasilan filem yang menggunakan judul Babi dan didakwa terlibat dalam memalsukan dokumen permit Sijil Perakuan Penggambaran (SPP).
Laporan polis dibuat di Balai Polis Taman Melawati di sini terhadap penyanyi dan pengarah filem, Wee Meng Chee atau Namewee.
Setiausaha Agong Seniman, Hafiz Nafiah, turut menggesa pihak polis menyiasat dan mengambil tindakan undang-undang terhadapnya kerana kerap menghasilkan filem berunsur perkauman termasuk filem terbaharunya itu.
“Saya mewakili pihak Seniman membuat laporan polis terhadap Namawee atas beberapa faktor, pertama ialah pemalsuan dokumen oleh syarikat yang menerbitkan filem Babi. Ketika Namawee membuat permohonan di Perbadanan Kemajuan Filem Nasional Malaysia (Finas) dia menggunakan tajuk Sekolah sebelum menukar kepada Babi.
“Seharusnya dia ingin menukar tajuk filem terbabit dia perlu melalui permohonan sekali lagi. Seniman juga menggesa pihak berkuasa menahan dan menyiasat Namawee disebabkan kerap menerbitkan filem-filem berunsurkan perkauman termasuk filem terbaharunya, Babi yang memaparkan jalan cerita yang kononnya Malaysia mempunyai masalah atau krisis kaum,” katanya kepada Kosmo! Online sebentar tadi.
Tambah Hafiz, pihaknya juga kesal apabila Babi ditayangkan di luar negara dan ini secara tak langsung telah mencalarkan imej serta maruah negara.

“Difahamkan filem itu sudah ditayangkan di Taiwan dan ini memburukkan imej negara sedangkan kita semua hidup dalam keadaan harmoni.
“Kami juga ingin meminta pihak Jabatan Imegresen untuk mengambil tindakan sewajarnya serta menyeru pihak Suruhanjaya Komunikasi Malaysia (SKMM) untuk menyekat saluran YouTube Namawee dan sebarang jenis video atau apa saja bahan yang berkaitan dengan filemnya.
“Perkara ini perlu dibendung sebelum ia ditayangkan lebih meluas di luar negara, jadi SKMM perlu menyekat secara keseluruhan akaun media sosial Namewee dan kandungan berkaitan filem tersebut daripada diakses oleh rakyat Malaysia melalui Facebook, Youtube dan Instagram miliknya,” katanya.
Bagaimanapun, Hafiz enggan mengulas lanjut kerana kes ini masih dalam siasatan pihak berkuasa dan juga Finas.
Filem Babi ditayangkan di Taiwan pada 20 November lalu berkisarkan kejadian sebenar keganasan dan rusuhan kaum yang berlaku di sebuah sekolah menengah terletak di selatan Malaysia sekitar 2000.
Pada masa sama, filem Babi telah tercalon dalam empat festival filem antarabangsa, iaitu Open World Toronto Film Festival (kategori pengarah terbaik dan pelakon terbaik), Around International Film Festival Berlin (Best Feature Film), International Thai Film Festival 2020 dan Taipei Golden Horse Film Festival (Best Original Film Song).
Terdahulu, Pemuda Perikatan Nasional Wilayah Persekutuan telah membuat laporan polis Ibu Pejabat Polis Daerah (IPD) Dang Wangi terhadap Namewee berkenaan poster filem terbarunya yang didakwa menyentuh sensitiviti kaum. – K! ONLINE


[VIDEO] Gempar kereta mengundur laju secara berbahaya
Oleh NIK NUR IZZATUL HAZWANI NIK ADNAN

11 Disember 2020, 6:48 pm
KEMAMAN – Pengguna jalan raya gempar dengan aksi seorang penarik kereta yang mengundurkan kereta Proton Inspira secara berbahaya di Jalan Air Putih, Chukai di sini semalam.
Dalam kejadian pada pukul 6.15 petang itu, lelaki berusia 31 tahun itu berbuat demikian bagi mengelak daripada ditahan kereta peronda polis yang mengejarnya.
Ketua Polis Daerah Kemaman, Superintendan Hanyan Ramlan berkata, sebelum kejadian, kereta peronda yang sedang melakukan rondaan telah terserempak dengan kereta Proton Inspira yang dipandu dalam keadaan mencurigakan di persimpangan lampu isyarat Jalan Mak Chili di sini.
“Sebaik anggota polis memperkenalkan diri, suspek yang berasal dari Beserah, Pahang enggan memberi kerjasama sebaliknya memecut laju kenderaannya.
“Sebaik berjaya dipintas di Jalan Air Putih berhampiran Pejabat Jabatan Perkhidmatan Veterinar Kemaman, pemandu kereta Proton Inspira terbabit nekad memandu secara mengundur sejauh kira-kira 50 meter sebelum berjaya diberkas,” katanya kepada Kosmo! di sini hari ini.
Hanyan berkata, sewaktu memandu secara mengundur tersebut, kereta itu hampir merempuh sebuah motosikal peronda polis yang turut cuba mengejarnya.

“Dia juga bergelut dengan anggota polis yang mahu menahannya. Pemeriksaan urin kemudiannya mendapati suspek positif dadah jenis Metamfetamin.
“Suspek juga didapati mempunyai kes mengikut Seksyen 392 KK kerana samun bersendirian tanpa senjata,” katanya.
Hanyan berkata, suspek disiasat mengikut Seksyen 186 Kanun Keseksaan, Seksyen 307 dan Seksyen 427 akta sama. – K! ONLINE


Wanita gagal hubungi anak lebih 24 jam
11 Disember 2020, 9:46 pm
PETALING JAYA – Ibu kepada mangsa kemalangan berhampiran bulatan Lapangan Terbang Sultan Abdul Aziz Shah, Subang semalam memberitahu anaknya gagal dihubungi sebelum dimaklumkan terlibat dalam kemalangan.
Wanita itu berkata, anaknya, Afiq Zainudin, 24, gagal dihubungi kerana pengsan selepas terlibat dalam kemalangan.
Katanya, anak bongsunya yang tersedar kemudian berjalan kaki dalam keadaan berlumuran lumpur bagi mendapatkan bantuan di Pos Bantuan Malaysia Airlines Berhad berhampiran terminal.
Difahamkan, Afiq keluar ke Ara Damansara di sini pada Rabu lalu dan tidak dapat dihubungi lebih 24 jam.
Artikel berkaitan : Pemandu terselamat kereta masuk longkang
“Saya menghubungi dia (Afiq) enam kali bermula pada pukul 1 pagi namun tidak dijawab manakala pada tengah hari telefon bimbitnya gagal dihubungi.

“Saya nekad membuat laporan polis pada sebelah petang sebelum menerima panggilan yang memaklumkan anak saya terlibat dalam kemalangan,” katanya ketika dihubungi Kosmo! hari ini.
Menurut wanita itu, anak lelakinya itu masih trauma dan tidak ingat mengenai kejadian yang menimpanya.
“Saya terkejut dengan apa yang menimpa Afiq namun bersyukur ada pihak membantu termasuk menghubungi saya bagi memaklumkan kejadian tersebut,” ujarnya.
Terdahulu, kejadian kemalangan itu tular di media sosial selepas dikongsi anggota polis bantuan, Azizi Azizan yang memberi bantuan awal kepada mangsa kemalangan itu.
Menerusi perkongsian di Facebook itu, dia menceritakan curiga didatangi pemuda yang kelihatan seperti orang kurang siuman kerana penampilannya yang tidak terurus dan badannya penuh lumpur.
Walaupun begitu, Azizi segera memberi bantuan dan mendapati mangsa sebenarnya baru sedarkan diri selepas terlibat kemalangan.-K! ONLINE


8 individu tawar pelaburan online tidak wujud didenda RM3,000
Oleh NUZULSHAM SHAMSUDDIN

11 Disember 2020, 7:20 pm
KUALA LUMPUR – Padah menawarkan pelaburan dalam talian (online) yang tidak wujud, seramai lapan ahli sindiket pelaburan termasuk seorang wanita masing-masing didenda RM3,000 atau penjara dua bulan oleh Mahkamah Majistret di sini hari ini.
Majistret Mohamad Fared Abdul Latif mengenakan denda itu ke atas dua warga China, Long Ke, 29 dan Chen Guo Rong, 24, serta lima lelaki warga tempatan, Tee Ming Shen, 35, Thong Kai Zong, 23, Heng Suan Ping, 18, Ong Chew Wie, 23, Ong Lim Zhi Hou, 20, dan seorang wanita warga tempatan Lai Lok Yau, 22, selepas mereka mengaku bersalah terhadap pertuduhan tersebut.
Mengikut pertuduhan kesemua tertuduh didakwa bersama-sama melakukan pakatan jahat dengan melakukan perbuatan salah di sisi undang-undang iaitu menawarkan pelaburan tidak wujud yang bertentangan dengan Seksyen 420 Kanun Keseksaan.
Kesalahan itu didakwa dilakukan di sebuah hotel di Jalan Changkat, Bukit Bintang di sini, antara pukul 5 petang hingga 8.35 malam, 28 November lalu.
Berikutan itu pendakwaan dikemukakan mengikut Seksyen 120B (2) Kanun Keseksaan yang memperuntukkan hukuman penjara maksimum enam bulan atau denda atau kedua-duanya jika sabit kesalahan.
Terdahulu Timbalan Pendakwa Raya Abdul Khaliq Nazeri memohon mahkamah menjatuhkan hukuman setimpal sebagai pengajaran kepada tertuduh.

Bagaimanapun kesemua tertuduh yang diwakili peguam P. Muniswer memohon denda yang rendah dengan memberi akujanji anak-anak guamnya tidak akan mengulangi kesalahan sama.
Sementara itu dalam mahkamah sama, 21 lagi ahli sindiket pelaburan warga China berumur antara 17 hingga 30 tahun mengaku tidak bersalah terhadap pertuduhan sama.
Majistret Mohamad Fared tidak menawarkan jaminan bagi kesemua 21 tertuduh dan menetapkan 30 Disember ini untuk sebutan semula kes di bawah Seksyen 120B (2) Kanun Keseksaan.
Media sebelum ini melaporkan, polis mengesyaki 29 individu terbabit terlibat dalam penipuan pelaburan antarabangsa dalam talian yang dikenali sebagai SCI e-commerce sejak sebulan lalu, dan hasil siasatan mendapati mereka menyewa 20 bilik di hotel berkenaan dengan bayaran RM100 sebulan bagi setiap bilik bagi melakukan aktiviti tersebut. – K! ONLINE


Kes menurun, enam lagi kematian direkod
Oleh SITI A'ISYAH SUKAIMI

11 Disember 2020, 6:51 pm
PUTRAJAYA – Jumlah kes baharu hari ini menurun berbanding semalam dengan 1,810 kes dilaporkan menjadikan sebanyak 80,309 kes positif Covid-19 direkodkan di seluruh negara.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 11 kes import mendapat jangkitan dari luar negara manakala sebanyak 1,799 kes adalah penularan tempatan.
“Terdapat enam lagi kes kematian baharu di Sabah dan Pulau Pinang melibatkan tiga lelaki dan tiga wanita berusia antara 60 hingga 81 tahun menjadikan sebanyak 402 kes kematian Covid-19 dilaporkan.
“Dalam masa sama, sebanyak 937 kes sembuh menjadikan jumlah kumulatif kes sembuh daripada Covid-19 sebanyak 67,173 kes,” katanya dalam satu kenyataan akhbar di sini hari ini.
Ujarnya, sebanyak 123 kes positif yang sedang dirawat di Unit Rawatan Rapi dengan 63 kes memerlukan bantuan pernafasan. – K! ONLINE


Kakitangan HRDF positif Covid-19, Saravanan jalani kuarantin
Oleh NUR HUDA MUSA

11 Disember 2020, 10:32 pm
PETALING JAYA – Menteri Sumber Manusia, Datuk Seri M. Saravanan sedang menjalani kuarantin di rumah selepas salah seorang kakitangan Tabung Pembangunan Sumber Manusia (HRDF) dikesan positif Covid-19.
Menurut sumber, pelaksanaan kuarantin kendiri itu diambil sendiri oleh Saravanan sebagai langkah keselamatan dan berjaga-jaga.
“Beliau telah menjalani ujian saringan Covid-19 semalam dan langkah kuarantin di rumah itu diambil sementara menunggu keputusan ujian calitan.
“Sehingga kini, beliau belum menerima apa-apa arahan daripada Kementerian Kesihatan (KKM) berhubung berapa lama kuarantin kendiri itu perlu dilaksanakan,” katanya ketika dihubungi Kosmo! hari ini.
Terdahulu, HRDF dalam satu kenyataan memaklumkan kakitangan yang disahkan positif Covid-19 ketika ini akan mendapatkan rawatan dan dipantau oleh pegawai perubatan.
Susulan daripada itu juga, semua kakitangan HRDF turut menjalani ujian saringan Covid-19 sebagai langkah berjaga-berjaga.

Difahamkan, ibu pejabat HFRD turut ditutup selama seminggu bermula hari ini bagi kerja-kerja sanitasi dan pembersihan sepenuhnya. – K! ONLINE


Jabatan Perikanan kesal premis ternakan cemar Sungai Selangor
11 Disember 2020, 9:07 pm
PETALING JAYA – Pihak Jabatan Perikanan berasa kesal terhadap premis ternakan akuakultur yang melakukan pembuangan air sehingga menyebabkan empat buah Loji Rawatan Air di Selangor diarahkan tutup baru-baru ini.
Jabatan Perikanan dalam satu kenyataan berkata, pihaknya berasa kesal terhadap kejadian tersebut sehingga memberi kesan kepada pengguna air di negeri Selangor.
“Pengusaha ternakan akuakultur berkenaan telah diarahkan untuk menukar fungsi sebahagian kolam ternakan kepada kolam rawatan.
“Kementerian Pertanian dan Industri Makanan (MAFI) melalui Jabatan Perikanan sentiasa memberi khidmat nasihat kepada pengusaha dan penternak akuakultur agar mematuhi garis panduan yang telah ditetapkan,” katanya dalam kenyataan di sini hari ini.
Jelasnya lagi, Garis Panduan Amalan Akuakultur Baik dan Skim Pensijilan myGAP telah diperkenalkan bagi memastikan industri tersebut terus berdaya saing dan menghasilkan makanan berkualiti serta selamat di makan selain menjaga kepentingan alam sekitar.
Mengulas lanjut, katanya, pihak jabatan juga telah memperkenalkan Kaedah-kaedah Perikanan (Akuakultur Perikanan Darat) (Wilayah Persekutuan Kuala Lumpur dan Labuan) 2017 bagi kedua-dua Wilayah terbabit.

“Kaedah ini memerlukan perusahaan akuakultur dilesenkan dan mengamalkan Amalan Akuakultur Baik.
“Tindakan boleh dikenakan kepada pemilik premis akuakultur tidak berlesen atau yang melanggar syarat-syarat lesen,” ujarnya.
Tambahnya, Jabatan Perikanan sedang berusaha agar Kaedah-kaedah Perikanan (Akuakultur Perikanan Darat) boleh dipakai di setiap negeri suapaya industri akuakultur dapat dikawal selia dengan baik.
Baru-baru ini Kosmo! melaporkan, sebuah kolam ternakan ikan keli tanpa lesen melepaskan sisa pembuangan daripada 57 buah kolam di kawasan tersebut menjadi punca kepada penutupan empat buah Loji Rawatan Air (LRA) Selangor selama lima jam sehingga menyebabkan pencemaran bau pada paras empat ton di Sungai Selangor. – K! ONLINE


‘Saya akan teliti laporan dan laksanakan syor secepat mungkin’ – Zulkifli
Oleh MOHD. HUSNI MOHD. NOOR

11 Disember 2020, 7:30 pm
PUTRAJAYA – “Saya akan pastikan setiap sen wang zakat yang dipungut di Wilayah Persekutuan akan dimanfaatkan kepada lapan golongan asnaf yang ditetapkan syarak.
Itu jaminan diberikan Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri susulan Laporan Ketua Audit Negara 2019 Siri 1 yang dibentangkan di Dewan Rakyat semalam.
Zulkifli menerusi kenyataan akhbar hari ini berkata, beliau sudah meneliti dan mengambil maklum laporan audit itu khususnya perbelanjaan menggunakan agihan wang zakat oleh Majlis Agama Islam Wilayah Persekutuan (MAIWP).
“Saya juga ingin menegaskan bahawa ini adalah satu tanggungjawab saya kepada umat Islam di Wilayah-wilayah Persekutuan, jua amanah daripada Allah S.W.T kepada saya yang baharu memegang jawatan ini.
“Saya akan memastikan amanah dan kepercayaan pembayar zakat dapat dipenuhi dengan sebaik mungkin,” katanya.
Zulkifli berkata, segala syor yang dikemukakan dalam laporan audit itu akan dilaksanakan secepat mungkin.

Laporan Ketua Audit Negara 2019 Siri 1 yang dibentangkan di Dewan Rakyat semalam mendedahkan sebanyak RM14.73 juta wang zakat tahun lalu bagi asnaf fisabilillah tidak digunakan oleh MAIWP bagi tujuan sepatutnya. – K! ONLINE


Seorang maut, dua parah nahas di Lahad Datu
Oleh IVAN AMIRUL

11 Disember 2020, 8:02 pm
LAHAD DATU – Seorang wanita maut manakala dua pemandu lelaki parah selepas kenderaan dinaiki bertembung dalam kemalangan di Kilometer 36, Jalan Lahad Datu – Tawau semalam.
Kemalangan membabitkan sebuah Toyota Revo dipandu seorang lelaki berusia 25 tahun dan Nissan Grand Livina yang dinaiki pasangan suami isteri berusia 59 dan 36 tahun dalam kejadian pukul 6.15 petang itu.
Ketua Polis Daerah Lahad Datu, Asisten Komisioner Rohan Shah Ahmad berkata, siasatan awal mendapati kemalangan berlaku selepas kenderaan Toyota Revo dipercayai hilang kawalan sebelum terbabas dan masuk ke laluan bertentangan.
“Toyota Revo berkenaan terus merempuh kenderaan pasangan suami isteri yang ketika itu berada di selekoh jalan berbukit.
“Ekoran rempuhan terbabit, semua mangsa yang terbabit kemalangan parah dan terpaksa dikejarkan ke Hospital Lahad Datu untuk mendapatkan rawatan kecemasan,” katanya dalam kenyataan hari ini.
Bagaimanapun katanya, penumpang wanita disahkan meninggal dunia sebaik tiba di hospital manakala dua lagi pemandu masih menerima rawatan.

Dalam pada itu, Rohan berkata, siasatan mendapati kemalangan berpunca daripada kecuaian pemandu Toyota Revo sehingga mengakibatkan kenderaan dipandunya terbabas.
Menurut beliau, siasatan lanjut masih dijalankan mengikut Seksyen 41 Akta Pengangkutan Jalan 1987.
“Oleh itu, kita meminta orang awam yang menyaksikan kejadian supaya tampil untuk membantu siasatan,” katanya. – K! ONLINE


Jangan terpedaya tawaran pakej umrah meragukan – PDRM
Oleh EDDY AQMAL MOHAMED HAMIDI

11 Disember 2020, 5:59 pm
PETALING JAYA – Polis Diraja Malaysia (PDRM) memandang serius isu penipuan pakej umrah yang mungkin berlaku ekoran pengumuman kerajaan Arab Saudi membenarkan jemaah umrah dari seluruh dunia untuk mengerjakan umrah dengan mematuhi prosedur operasi standard (SOP) yang ketat.
Pengarah Jabatan Siasatan Jenayah Komersil (JSJK) Bukit Aman, Datuk Zainuddin Yaacob berkata, buat ketika ini pelaksanaan ibadah umrah masih tidak dibenarkan namun pihak polis tidak menolak kemungkinan pengumuman negara Timur Tengah itu akan membuka peluang kepada penjenayah.
“Kita tidak menolak kemungkinan bahawa pengumuman oleh kerajaan Arab Saudi itu akan membuka peluang kepada penjenayah untuk menawarkan pakej umrah palsu yang boleh mengakibatkan kerugian kepada mangsa.
“Buat masa ini pihak polis masih belum lagi menerima sebarang laporan berkait kes-kes begini namun kami memberi jaminan siasatan di bawah Seksyen 420 Kanun Keseksaan yang membawa hukuman penjara sehingga 10 tahun dan sebatan akan dilaksanakan sekiranya kes-kes sebegini dilaporkan,” katanya dalam satu kenyataan hari ini.
Jelas beliau, orang ramai diingatkan agar sentiasa berhati-hati dan berwaspada sekiranya ditawarkan dengan pakej umrah dalam masa terdekat.
“Lakukan semakan yang sewajarnya dengan agensi yang bertanggungjawab termasuklah Kementerian Pelancongan, Seni dan Budaya (MOTAC) dan PDRM bagi mendapatkan pengesahan serta pandangan berkait pakej yang ditawarkan.

“Orang ramai juga digesa untuk membuat laporan polis sekiranya mendapati wujud tawaran pakej umrah yang meragukan agar siasatan sewajarnya dapat dilaksanakan,” ujar beliau.
Terdahulu, media sebelum ini melaporkan MOTAC sedang menyiasat iklan tawaran pakej umrah meragukan memandangkan tiada kebenaran untuk melaksanakan ibadah tersebut susulan penularan wabak Covid-19. – K! ONLINE


Maut badan tersepit antara dua lori
Oleh KHAIRUL MOHD. ALI

11 Disember 2020, 6:44 pm
KULAI – Seorang pemandu lori berusia 59 tahun maut selepas tersepit antara dua buah lori di Kawasan Rehat dan Rawat Kulai arah utara, dekat sini hari ini.
Komander Operasi, Pegawai Bomba Kanan II, Abd. Malik Abd. Rahman berkata, pihaknya menerima panggilan berhubung kejadian itu pada pukul 1.25 tengah hari, hari ini.
Jelasnya, enam anggota dan sebuah jentera dari Balai Bomba dan Penyelamat Kulai dikejarkan ke lokasi kejadian.
“Setibanya di lokasi, didapati mangsa, Suhaimi Abd. Rahim, 59, tersepit antara dua buah lori melibatkan lori jenis Mitsubishi Fuso dan lori Hicom.
“Ketika kejadian, mangsa yang merupa pemandu lori Mitsubishi Fuso sedang cuba menyendal tayar lorinya dengan sebatang kayu bagi mengelakkan ia mengundur ke belakang kerana masalah brek.
“Mangsa bagaimanapun tersepit antara dua buah lori itu dan disahkan maut di lokasi kejadian,” katanya dalam satu kenyataan, di sini hari ini.

Tambah beliau, anggota bomba kemudian mengeluarkan mangsa sebelum diserahkan kepada polis untuk tindakan lanjut.
Operasi tersebut kemudiannya ditamatkan pada pukul 2.21 petang.- K! ONLINE


Dua beranak antara lima pengedar dadah dicekup polis
Oleh NOR AINNA HAMZAH

11 Disember 2020, 6:07 pm
JEMPOL – Dua beranak berumur 25 dan 56 tahun antara lima lelaki yang dicekup polis dalam lima serbuan berasingan Ops Tapis oleh Jabatan Siasatan Jenayah Narkotik Ibu Pejabat Polis Kontinjen (IPK) Negeri Sembilan dan Ibu Pejabat Polis Daerah (IPD) Jempol pada 9 Disember lalu.
Ketua Polis Daerah Jempol, Superintenden Hoo Chang Hook berkata, kesemua suspek berusia lingkungan 25 hingga 56 tahun itu ditahan di Bandar Seri Jempol, Felda Palong 4, Bahau, Mahsan dalam operasi yang bermula pada pukul 9 pagi hingga 11 malam.
Menurutnya, dalam lima serbuan berkenaan, pihaknya turut merampas dadah jenis heroin seberat 624.15 gram dan dadah jenis syabu seberat 201.26 gram.
“Harga pasaran bagi dadah jenis heroin dianggarkan sebanyak RM21,845.25, manakala dadah jenis syabu yang dirampas bernilai RM30,189.
“Berdasarkan siasatan, semua suspek yang ditangkap mempunyai kaitan di antara satu sama lain dalam aktiviti pengedaran dadah di daerah ini,” katanya dalam satu sidang media di IPD Jempol, dekat sini tadi.
Hoo Chang Hook berkata, dalam serbuan berkenaan, suspek ditahan di rumah, di tepi jalan dan simpang taman termasuk bapa dan anak terbabit serta dadah yang dirampas ditemukan di dalam rumah dan kereta yang dinaiki suspek.

Menurutnya, hasil urin mendapati kesemua suspek positif dadah jenis morfin dan methamphetamine dan turut mempunyai rekod lampau atas kesalahan dadah dan jenayah.
“Suspek telah direman selama tujuh hari sehingga 16 Disember depan untuk siasatan dan kes disiasat di bawah Seksyen 39B, 39A(2), 39A(1), 12(2) dan Seksyen 15(1)(a) Akta Dadah Berbahaya (ADB) 1952.
Turut hadir, Ketua Bahagian Siasatan Jenayah Narkotik IPD Jempol, Asisten Superintenden S. Wikkram. – K! ONLINE


Baru berjinak lakukan samun dah kena cekup
Oleh MOHAMAD FAIZAL HASHIM

11 Disember 2020, 6:40 pm
JOHOR BAHRU – Tindakan dua lelaki yang mahu ‘berjinak-jinak’ dalam kegiatan samun di Taman Austin minggu lalu memakan diri apabila mereka ditahan polis dalam dua serbuan berasingan di sekitar kawasan Masai semalam.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, bertindak atas maklumat, sepasukan polis dari Bahagian Siasatan Jenayah D9 menahan dua lelaki berusia 28 dan 41 tahun antara pukul 7 hingga 9 malam.
Katanya, mereka dipercayai terlibat dalam kejadian samun pada pukul 8.10 malam di Jalan Mutiara Emas, Taman Mount Austin, di sini Jumaat lalu.
“Suspek tidak mempunyai pekerjaan tetap dipercayai baru lagi terlibat kegiatan samun dalam bulan ini. Setakat ini masih belum ada kes lain.
“Dalam serbuan itu, polis merampas pelbagai peralatan termasuk tiga unit telefon bimbit pelbagai jenama, sebilah parang, dua bilah pisau pemotong daging dan sebuah motosikal jenis Honda EX5 yang dipercayai digunakan untuk melakukan kegiatan samun,” katanya dalam kenyataan hari ini.
Mohd. Padzli berkata, semakan rekod jenayah mendapati kedua-dua suspek mempunyai beberapa rekod kes jenayah dan dadah.

Katanya, kedua-dua suspek ditahan reman selama empat hari bermula hari ini bagi membantu siasatan dan kes disiasat di bawah Seksyen 395/397 Kanun Keseksaan iaitu melakukan samun berkawan tanpa senjata api.
“Pihak polis Ibu Pejabat Polis Daerah (IPD) JBS mohon kerjasama orang ramai yang mempunyai sebarang maklumat berkaitan jenayah boleh menghubungi terus talian Hotline 07-2182323,” ujarnya. – K! ONLINE


Bekas CEO TTITC maut kemalangan
Oleh MOHD AZLI ADLAN

11 Disember 2020, 5:45 pm
SETIU – Gara-gara gagal mengelak sebuah kereta yang tiba-tiba membelok masuk di persimpangan, seorang penunggang motosikal berkuasa besar, Harley Davidson maut kemalangan di Jalan Kuala Terengganu – Kota Bharu berhampiran Rhu Sepuluh dekat sini hari ini.
Dalam kejadian pada pukul 11.35 pagi itu, Datuk Ajlan Mohamad, 61, yang juga bekas Ketua Pegawai Eksekutif (CEO) Pusat Latihan Perkayuan Terengganu (TTITC) meninggal dunia di lokasi kejadian akibat kecederaan parah di bahagian kepala dan beberapa anggota badan.
Ketua Polis Daerah Setiu, Deputi Superintendan Afandi Hussin berkata, sewaktu kejadian, mangsa yang baru bersara hujung tahun lalu dikatakan dalam perjalanan pulang ke rumahnya di Tok Jembal, Kuala Nerus setelah menemui rakannya tidak jauh dari lokasi kejadian.
“Sewaktu tiba di lokasi kejadian, motosikal berkuasa tinggi Harley Davidson ditunggangi mangsa gagal mengelak lalu merempuh belakang sebuah Proton Iswara.
“Kereta itu dikatakan hendak membelok masuk ke persimpangan Kampung Pandan Jaya, Penarek dekat sini,” katanya di sini hari ini.
Afandi berkata, impak kemalangan itu menyebabkan Ajlan tercampak dari motosikal berkuasa besarnya sebelum disahkan meninggal dunia.

Beliau berkata, mayat lelaki itu telah dihantar ke Unit Forensik Hospital Setiu di sini untuk dibedah siasat. – K! ONLINE


Dua rumah penduduk ‘dikunjungi’ biawak
Oleh ISKANDAR SHAH MOHAMED

11 Disember 2020, 5:43 pm
KUALA SELANGOR – Dua buah rumah di sekitar daerah ini menerima ‘kunjungan’ biawak dalam tempoh selang tiga jam semalam.
Kejadian tersebut berlaku bermula pukul 2.39 petang di dua buah rumah yang terletak di Taman Sirambai dan Taman Melawati Jaya.
Ketua Balai Bomba dan Penyelamat Kuala Selangor, Ismail Zakariya berkata, kedua-dua biawak bersaiz sederhana itu ditemui di pekarangan dan bilik air rumah mangsa.
Katanya, jarak antara kedua-dua rumah itu sejauh empat kilometer.
“Operasi menangkap haiwan tersebut mengambil masa selama hampir 20 minit.
“Kita tidak menolak musim hujan yang melanda daerah ini khususnya antara penyebab kehadiran binatang liar berkenaan,” katanya ketika dihubungi di sini hari ini.

Ismail menegaskan dua biawak itu dilepaskan ke habitat asal di kawasan hutan berhampiran. -K!ONLINE


GBHM desak SPRM siasat isu kartel daging import
Oleh SUBKHI SUDARJI

11 Disember 2020, 5:32 pm
PUTRAJAYA – Gagasan Baru Harapan Malaysia (GBHM) mendesak Suruhanjaya Pencegahan Rasuah Malaysia (SPRM) mengadakan siasatan secara telus mengenai isu ‘kartel’ daging import yang mempunyai sijil halal palsu di Senai , Johor baru-baru ini.
Presidennya, Mohd. Zulfitri Mohd. Basir berkata, sehingga kini tiada tangkapan dan pendakwaan yang dibuat terhadap sindiket tersebut dengan alasan pihak berkuasa sedang mengumpulkan maklumat dan masih menjalankan siasatan.
Katanya, GBHM percaya wujud ketirisan dan penglibatan unsur rasuah dalam kalangan pegawai unit berkuasa yang menjaga proses sempadan negara sehingga daging import haram itu dapat diseludup dan diedarkan ke seluruh negara.
“Paling merisaukan jumlah sebenar yang telah terlepas ke dalam pasaran negara selama ini. Kami juga percaya sindiket ini bukan baru beroperasi dalam tahun ini tetapi telah bertapak sekian lama.
“Terlalu banyak kemusykilan dan keraguan dalam kes ‘kartel’ daging ini yang tidak dijawab secara telus oleh pihak berkuasa yang terlibat,” katanya.
Beliau berkata demikian pada sidang akhbar selepas menyerahkan memorandum kepada SPRM mendesak penglibatan suruhanjaya itu dalam siasatan isu ‘kartel’ daging import yang menggunakan logo halal palsu di Ibu Pejabat SPRM Putrajaya hari ini. – K! ONLINE


Saluran Disney+ capai 86 juta langganan
Oleh KOSMO!

11 Disember 2020, 5:43 pm
SAN FRANCISCO – Perkhidmatan penstriman saluran televisyen Disney+ semalam mengumumkan jumlah langganannya kini mencecah 86.8 juta langganan.
Ketua Eksekutif Walt Disney, Bob Chapek berkata, jumlah langganan tersebut menjangkaui unjuran syarikat tersebut setakat 2 Disember lalu.
Chapek berkata, gergasi hiburan itu mengutamakan program eksklusif, rancangan televisyen dan filem asli serta himpunan perkhidmatan penstriman yang ditawarkan selain saluran Disney+ termasuk ESPN, Hulu dan Star.
“Kami sudah menjangkakan perkhidmatan yang hanya kami mampu tawarkan ini akan menepati cita rasa penonton dan menonjol dalam pasaran.
“Kejayaan ini secara langsung meningkatkan keyakinan kami dalam meneruskan penyediaan perkhidmatan terus kepada penonton,” katanya.
Saluran Disney+ bersaing dengan gergasi penstriman televisyen Netflix dan Amazon Prime dalam pasaran hiburan online.

Tambah Chapek, pada penstrukturan korporat yang dilakukan baru-baru ini menunjukkan Disney membahagikan perkhidmatan pengedaran daripada pembuatan kandungan dalam usaha untuk lebih lincah dalam penyediaan rancangan kepada penonton.
Data terhadap kecenderungan khalayak yang dikumpul saluran Disney+ dikongsi bersama kumpulan kreatif untuk menghasilkan rancangan mengikut cita rasa penonton.
“Ini sangat penting kerana kelakuan pelanggan sentiasa berubah-ubah dengan pantas dan ketidaktentuan yang berpanjangan akibat pandemik,” ujarnya. – AFP


Pejabat SPNB Aspirasi Sdn. Bhd. disita, gagal lunas hutang
Oleh MOHD RASDAN AHMAD

11 Disember 2020, 5:55 pm
PETALING JAYA – Sebuah syarikat pembinaan perumahan tempatan telah berjaya dalam tuntutannya setelah mendapatkan perintah mahkamah bagi menyita SPNB Aspirasi Sdn. Bhd. yang dimiliki penuh Syarikat Perumahan Negara Berhad (SPNB) semalam.
Menurut sumber syarikat Chimonief Sdn. Bhd. berkata, perintah mahkamah tersebut dibuat setelah SPNB Aspirasi Sdn. Bhd. gagal untuk melunaskan baki hutang sebanyak RM90 juta terhadap syarikat pembinaan tersebut dua tahun lalu.
“Hutang sebanyak RM90 juta itu adalah dari sebuah projek pembinaan perumahan 880 unit rumah mampu milik di Tunjong, Kota Bharu, Kelantan sejak dua tahun lalu yang tertangguh.
“Perintah mahkamah itu telah dijalankan semalam apabila bangunan syarikat SPNB Aspirasi Sdn. Bhd. di Jalan Tun Razak, Kuala Lumpur telah disita pihak mahkamah,” ujar sumber tersebut ketika dihubungi Kosmo! hari ini.
Menurut sumber syarikat pemiutang itu, projek perumahan yang dibina oleh syarikat Chimonief Sdn. Bhd. dalam perancangan asalnya bakal disiapkan sepenuhnya tahun hadapan namun akibat pembayaran terbabit tidak dilakukan, projek tersebut terpaksa ditangguhkan.
“Pembinaan kesemua unit rumah mampu milik di Tunjong itu sepatutnya disiapkan sepenuhnya tahun hadapan.

“Rentetan masalah ini, kami terpaksa menangguhkan pembinaan ini dan terpaksa menunggu kesemua baki hutang ini diselesaikan terlebih dahulu,” jelasnya.
Terdahulu, SPNB Aspirasi Sdn. Bhd. didapati ingkar perintah mahkamah bertarikh 6 November 2019 untuk menyelesai tuntutan pihak pemiutang iaitu Chimonief Sdn. Bhd. dalam tuntutannya iaitu ganti rugi global dengan jumlah keseluruhan sebanyak RM 90 juta. – K! ONLINE


Harga RON95, RON97 naik tiga sen
Oleh NOR IDAYU BOSRO

11 Disember 2020, 5:36 pm
PUTRAJAYA – Harga runcit petrol RON95 naik tiga sen kepada RM1.73 seliter berbanding RM1.70 bagi tempoh bermula tengah malam ini sehingga 18 Disember depan.
Kementerian Kewangan dalam satu kenyataan berkata, harga RON97 juga naik tiga sen daripada RM2.00 kepada RM2.03 seliter.
“Harga runcit diesel pula naik tiga sen iaitu daripada RM1.90 seliter kepada RM1.93 seliter,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – K! ONLINE


Masjid bantu penduduk terputus bekalan makanan
Oleh MOHD SYALMIZI HAMID

11 Disember 2020, 5:23 pm
GEORGE TOWN – Mereka yang terputus bekalan makanan khususnya akibat pandemik Covid-19 boleh mendapatkan sumbangan keperluan asas itu di beberapa masjid di negeri ini menerusi inisiatif Gerobok Rezeki Pasca PKP Covid-19.
Menerusi inisiatif itu, masjid-masjid terpilih di negeri ini akan menempatkan satu sudut untuk mengumpul bekalan makanan bagi keperluan mana-mana individu atau keluarga yang terjejas akibat pandemik tersebut.
Timbalan Ketua Menteri I, Datuk Ir. Ahmad Zakiyuddin Abd. Rahman berkata, kerajaan negeri turut menyumbang sebanyak RM120,000 kepada enam buah masjid bagi menjayakan inisiatif tersebut.
“Peruntukan ini akan digunakan oleh jawatankuasa masjid bagi membeli barangan makanan asas untuk ditempatkan di gerobok rezeki berkenaan.
“Sehubungan itu, sesiapa sahaja yang terputus bekalan makanan atau yang terjejas pendapatan mereka kerana pandemik Covid-19 boleh mendapatkan bantuan barangan makanan asas ini pada bila-bila masa di masjid-masjid berkenaan,” katanya kepada pemberita hari ini.
Beliau berkata demikian selepas melancarkan inisiatif itu di Masjid Negeri di sini yang turut dihadiri Pengarah Jabatan Agama Negeri Pulau Pinang, Mohd. Zakuan Zakaria.

Beliau berkata, insiatif itu diharap dapat dimanfaatkan sebaik mungkin oleh mereka yang benar-benar terjejas akibat pandemik Covid-19 dan untuk diperluaskan di lebih banyak masjid pada masa depan. – K! ONLINE


Mahu cepat, tidak perasan alasan langgar lampu isyarat
Oleh ASLIZA MUSA

11 Disember 2020, 5:14 pm
TELUK INTAN – Mahu cepat dan tidak perasan lampu merah merupakan antara alasan yang dicipta pengguna jalan raya yang ditahan dalam Ops Lampu Merah di Kilometer 3, Jalan Teluk Intan-Kampung Gajah di sini hari ini.
Ketua Polis Daerah Hilir Perak, Asisten Komisioner Kamarudin Mat Salleh berkata, operasi pada pukul 10 pagi hingga 12.30 tengah hari itu melibatkan lokasi yang dikenal pasti pengguna jalan raya selalu mengabaikan undang-undang lalu lintas termasuk melanggar lampu isyarat.
Katanya, sebanyak 34 saman dikeluarkan dengan melanggar lampu isyarat merah merekodkan jumlah kesalahan tertinggi.
“Dalam operasi itu juga, sebuah motosikal disita atas kesalahan mengubah suai kenderaan.
“Operasi ini lebih tertumpu kepada kenderaan-kenderaan yang sering melanggar lampu isyarat merah dan ketidakpatuhan mereka ini sedikit sebanyak menyumbang kepada kemalangan jalan raya,” katanya di sini hari ini.
Menurut Kamarudin, satu lagi operasi turut dijalankan di sekitar Pekan Langkap semalam yang mana sebanyak 31 saman dikeluarkan ke atas pengguna jalan raya.

Katanya, dalam Ops Motosikal bermula pukul 3 hingga 7 petang itu, sebanyak 35 buah motosikal dan 40 individu diperiksa.
“Antara kesalahan yang dikenakan tindakan saman termasuk tidak memakai topi keledar, tiada lesen memandu dan tiada cukai jalan,” katanya. – K! ONLINE


160 dicekup, tujuh tokan berdepan hukuman gantung
Oleh DIYANATUL ATIQAH ZAKARYA

11 Disember 2020, 5:03 pm
MELAKA – Seramai tujuh tokan dadah berdepan hukuman gantung selepas dicekup sepasukan Jabatan Siasatan Jenayah Narkotik (JSJN) negeri dalam Ops Tapis yang dijalankan selama tiga hari sehingga semalam.
Ketujuh-tujuh tokan berusia antara 21 hingga 45 tahun itu dicekup dalam empat serbuan berasingan di tiga daerah negeri ini dengan masing-masing menjalankan kegiatan mengedar dadah jenis syabu dan heroin.
Turut dicekup sepanjang Ops Tapis tersebut adalah 160 individu lain berusia 18 hingga 68 tahun yang dikesan terlibat dalam aktiviti penyalahgunaan dadah.
Ketua JSJN negeri, Superintendan Zulkiflee Rashid berkata, dua tokan berusia 21 dicekup dalam serbuan di sebuah rumah di Jalan Krubong selepas didapati memiliki dadah jenis heroin (110 gram) dan syabu (13 gram) bernilai RM4, 650 pada 8 Disember lalu.
Katanya, pada hari sama, seorang lagi tokan berusia 45 tahun ditangkap dalam ladang kelapa sawit di Kuala Linggi, Alor Gajah dengan rampasan dadah heroin (55. 45 gram) bernilai RM2, 700.
“Pada 9 Disember kita berjaya mencekup seorang tokan berusia 21 tahun di sebuah rumah di Merlimau, Jasin yang menyimpan dadah syabu (47 gram) dan syabu (1.0 gram) bernilai RM2, 450.

“Tiga lelaki tokan dicekup dalam serbuan di sebuah rumah di Sungai Rambai, Jasin dan merampas dadah syabu (3.20 gram) serta heroin (21 gram) bernilai RM2, 500,” katanya ketika sidang media di Ibu Pejabat Polis Kontinjen (IPK) Melaka di Bukit Beruang, di sini, hari ini.
Katanya, kesemua suspek kini ditahan reman selama tujuh hari dan disiasat mengikut Seksyen 39B Akta Dadah Berbahaya (ADB) 1952 yang membawa hukuman mati, jika disabitkan kesalahan.
Mengulas lanjut, beliau memberitahu, sepanjang Ops Tapis selama tiga hari itu, polis berjaya merampas keseluruhan 144. 46 gram dadah jenis syabu dan heroin (256.55 gram), ganja (21.25 gram), air ketum (225 liter), daun ketum (9 kilogram) dan 125 kotak rokok seludup bernilai keseluruhan RM100, 000.
“Kesemua 160 suspek lain termasuk empat wanita yang ditahan disiasat mengikut Seksyen 3(1) Akta Penagih Dadah (Rawatan & Pemulihan) 1983 pindaan 1998, Seksyen 12(3) ADB 1952 dan Seksyen 30 (3) Akta Racun 1952.
“Kita juga menyita sebuah kereta jenis Honda dan enam buah motosikal bernilai RM80, 000 yang dipercayai digunakan suspek bagi aktiviti pengedaran dadah di sekitar negeri ini.
Katanya, pihaknya mengalu-alukan kerjasama masyarakat untuk menyalurkan maklumat berkaitan sebarang aktiviti pengedaran dadah bagi bersama-sama membanteras kegiatan berkenaan.  -K! ONLINE


Kes penipuan perniagaan dalam talian di Kelantan meningkat
Oleh ROSLIZA MOHAMED

11 Disember 2020, 4:52 pm
KOTA BHARU – Sebanyak 220 kes penipuan perniagaan dalam talian (e-dagang) melibatkan kerugian RM753,000 dilaporkan di negeri ini bagi Januari hingga November tahun ini.
Ketua Jabatan Siasatan Jenayah Komersil Kelantan, Superintendan Ahmad Azizul Mohamed berkata, kes itu menunjukkan peningkatan iaitu bagi tempoh sama tahun lalu hanya 148 kes dengan jumlah kerugian RM555,000.
“Mangsa mudah tertipu kerana percaya dan teruja dengan tawaran harga jualan bagi pembeli atau harga belian untuk penjual yang tidak munasabah.
“Mereka sepatutnya tidak terburu-buru untuk membeli sesuatu barangan, bagi mengelak ditipu. Sebagai langkah berwaspada, orang ramai terlebih dahulu perlu membuat semakan status penjual dengan Suruhanjaya Syarikat Malaysia (SSM),” katanya ketika dihubungi Kosmo! hari ini.
Menurutnya, pelbagai modus operandi digunakan suspek untuk memerangkap mangsa bagi mendapat wang cara mudah.
Katanya, siasatan mendapati, hampir semua suspek akan menyamar yang kononnya hendak membeli dan menyatakan berada di luar negara.

“Kes penipuan e-dagang merupakan jenayah siber yang paling kerap dilaporkan, selain macau scam, love scam dan pinjaman tidak wujud,” katanya. -K! ONLINE


Majalah Time pilih Joe Biden, Kamala Harris sebagai Person Of The Year 2020
Oleh KOSMO!

11 Disember 2020, 4:50 pm
WASHINGTON – Bakal Presiden Amerika Syarikat (AS) ke-46, Joe Biden dan bakal Naib Presiden AS, Kamala Harris dinobatkan sebagai “Person of the Year” 2020 oleh Majalah Time, kelmarin.
Pemilihan mereka adalah berikutan kemenangan ke atas Presiden Donald Trump dalam pilihan raya presiden baru-baru ini.
“Bagi mengubah kisah Amerika, menunjukkan bahawa kekuatan empati lebih besar daripada kemarahan dan perpecahan serta kerana berkongsi visi menyembuhkan dunia yang berduka,” kata Time, menjelaskan pilihannya.
Pasangan pemimpin Parti Demokrat itu  dipilih mengatasi tiga finalis lain terdiri daripada petugas kesihatan barisan hadapan iaitu Anthony Fauci dan gerakan keadilan kaum iaitu Trump.
Muka depan majalah Time memaparkan potret Biden, 78, dan Harris, 56, dengan tajuk “Mengubah cerita Amerika.”
“Mereka menawarkan pemulihan dan pembaharuan dalam satu tiket dan Amerika membeli apa yang mereka ingin jual,” kata penerbitan itu.

Biden mengalahkan Trump dengan mendapat 306 undi elektoral menerusi pilihan raya presiden AS November lalu berbanding Trump yang hanya mengumpul 232 undi elektoral. – AFP


Aliran trafik di NS dijangka meningkat
Oleh ZAKKINA WATI AHMAD TARMIZI

11 Disember 2020, 5:19 pm
SEREMBAN – Aliran trafik di Negeri Sembilan dijangka meningkat lima hingga 10 peratus pada hujung minggu ini susulan keputusan kerajaan membenarkan pergerakan rentas negeri bermula 7 Disember lalu.
Ketua Jabatan Siasatan dan Penguatkuasaan Trafik (JSPT) Negeri Sembilan, Superintenden Ibrahim Mohd. Abdul Kadir bagaimanapun berkata, peningkatan tersebut tidak begitu ketara kerana dua buah daerah masih lagi dalam pelaksanaan Perintah Kawalan Pergerakan Bersyarat (PKPB).
“Kami melihat pada pergerakan bermula 7 Disember lalu sehingga hari ini masih tiada kesesakan yang berlaku.
“Bagaimanapun, kami menjangkakan aliran trafik berlaku pertambahan sedikit antara lima hingga 10 peratus selepas kebenaran merentas negeri terutama bagi hujung minggu ini,” katanya ketika dihubungi hari ini.
Seremban dan Port Dickson merupakan dua buah daerah di negeri ini yang masih dilaksanakan PKPB.
Sementara itu, menurut Ibrahim, pihaknya melakukan pemantauan trafik di beberapa jalan susulan kebenaran rentas negeri berkenaan.

“Kami ada membuat pemantauan trafik dan sekiranya berlaku kesesakan kami akan mengambil tindakan segera,” katanya.
Dalam pada itu, beliau turut menasihatkan orang ramai agar sentiasa berhati-hati dan lebih peka terutama ketika musim hujan.
“Pengguna jalan raya perlu lebih berwaspada dan berhati-hati terutama ketika ini musim hujan. Sila memandu secara berhemah dan peka dengan cuaca terkini,” katanya. – K! ONLINE


Budak liwat anak saudara berusia empat tahun
Oleh ROHANA MOHD. NAWI

11 Disember 2020, 5:28 pm
PASIR MAS – Seorang kanak-kanak lelaki berusia 12 tahun ditahan kerana disyaki meliwat anak saudaranya dalam kejadian di sebuah rumah kedai di Kampung Gajah Mati di sini Selasa lalu.
Kejadian disedari oleh pengasuhnya selepas mendapati mangsa yang berusia empat tahun mengadu sakit pada bahagian punggung sehingga menyebabkan dia tidak boleh duduk.
Ketua Polis Kelantan, Deputi Komisioner Shafien Mamat berkata, siasatan awal mendapati, pengasuh itu telah memaklumkan kejadian itu kepada ibu mangsa yang berusia 30 tahun ketika dia datang menjemput anaknya kira-kira pukul 5.30 petang.
Menurutnya, sebelum itu, mangsa telah mengadu mengenai kejadian itu kepada pengasuhnya.
“Suspek merupakan adik kepada bapa mangsa yang tinggal bersama keluarga mangsa sejak setahun lalu selepas kematian ibunya.
“Mangsa kemudian telah dibawa oleh ibunya yang bekerja sebagai peniaga ke Hospital Raja Perempuan Zainab II (HRPZ II), Kota Bharu unyuk pemeriksaan lanjut,” katanya ketika dihubungi Kosmo! hari ini.

Shafien berkata, ibu mangsa kemudian membuat laporan di Ibu Pejabat Polis Daerah (IPD) Pasir Mas berhubung kejadian itu kelmarin.
Katanya, sebaik menerima laporan, polis telah memanggil suspek untuk diambil keterangan sebelum dia dibebaskan.
Beliau berkata, kes disiasat mengikut Seksyen 377C Kanun Keseksaan kerana meliwat. – K! ONLINE


PKPB empat daerah Kelantan ditamatkan
Oleh ZULKIFLI MANZOR

11 Disember 2020, 4:49 pm
PETALING – Perintah Kawalan Pergerakan Bersyarat (PKPB) di Kota Bharu, Machang, Tanah Merah dan Pasir Mas di Kelantan ditamatkan semalam kecuali bagi dua mukim (Daerah Penggawa).
Menteri Kanan (Keselamatan), Datuk Seri Ismail Sabri Yaakob berkata, mukim terbabit adalah Mukim (Daerah Penggawa) Kubang Kerian, Kota Bharu dan Mukim (Daerah Penggawa) Kusial, Tanah Merah.
“Kes positif Covid-19 di keempat-empat daerah ini menunjukkan trend penurunan mendadak dan terkawal sementara kes aktif yang masih ada hanya tertumpu di beberapa mukim (Daerah Penggawa).
“PKPB di kedua-dua mukim ini diteruskan sehingga 20 Disember 2020. Perintah Kawalan Pergerakan Diperketatkan (PKPD) di Madrasah Ad-Diniah Al-Falahiah, Kampung Dalam Huma, Bukit Awang, Pasir Puteh turut diteruskan,” katanya dalam satu kenyataan akhbar hari ini.
Kerajaan sebelum ini mengumumkan pelaksanaan PKPB di Kota Bharu, Machang, Tanah Merah dan Pasir Mas bermula 7 sehingga 20 Disember 2020. K! ONLINE


Jabatan Perhutanan gagalkan cubaan curi hasil hutan
Oleh SHAARANI ISMAIL

11 Disember 2020, 4:57 pm
GERIK – Jabatan Perhutanan Perak berjaya menumpaskan cubaan membawa keluar hasil hutan secara haram bernilai RM10,000 melalui satu sekatan jalan raya dekat Pengkalan Hulu di sini Khamis lalu.
Pengarah Perhutanan Perak, Datuk Mohamed Zin Yusop berkata, pihaknya telah menerima maklumat berkaitan aktiviti pengambilan hasil hutan tanpa kebenaran melalui penahanan lori yang disyaki membawa kayu hasil hutan tanpa dokumen dalam satu sekatan jalan raya oleh Ibu Pejabat Polis Daerah (IPD) Pengkalan Hulu.
“Sehubungan dengan itu, satu pasukan Penguatkuasaan dari Pejabat Hutan Daerah Hulu Perak telah menjalankan semakan mendapati dua lelaki membawa enam tual balak pelbagai spesies hutan secara haram dengan menggunakan sebuah lori.
“Kesemua muatan balak pelbagai spesies tersebut berserta lori telah disita untuk tindakan selanjutnya,” katanya dalam kenyataan di sini hari ini.
Katanya, pihaknya kemudian membuat satu laporan polis berhubung kejadian itu, manakala kedua-dua lelaki terbabit kemudian dibebaskan dengan jaminan polis.
Beliau berkata, kedua-dua lelaki terbabit disiasat di bawah Seksyen 68(1) dan Seksyen 84 Enakmen Akta Perhutanan Negara 1984 (Pemakaian) 1985 yang boleh didenda maksimum RM50,000 dan dipenjara tidak melebihi lima tahun.

Pihaknya juga menasihatkan kepada mana-mana individu atau masyarakat awam bahawa sebarang aktiviti pengambilan hasil hutan secara haram dari HSK adalah satu kesalahan yang boleh didakwa di bawah Akta Perhutanan Negara 1984. -K! ONLINE


[VIDEO] Penunggang basikal wanita undang bahaya dikecam netizen
Oleh AHMAD SHAHERMAN SHAMSURI

11 Disember 2020, 4:44 pm
PETALING JAYA – Tindakan seorang penunggang basikal mengubah laluan secara tiba-tiba ketika sedang berbasikal bersama rakannya di satu lokasi di Putrajaya semalam mengundang kecaman netizen di laman sosial Facebook.
Klip video yang memaparkan aksi penunggang basikal wanita itu telah dikongsi oleh seorang pengguna Facebook, Ahmad Wildan Ismail pagi tadi dipercayai dirakam menerusi kamera papan pemuka sebuah kereta kira-kira pukul 9.32 pagi semalam.
Menerusi rakaman berdurasi kira-kira tujuh saat itu, kelihatan penunggang wanita telah mengubah laluan basikalnya dari kiri jalan ke laluan kanan tanpa melihat kenderaan yang datang dari arah belakang.

Tindakan wanita itu nyaris menyebabkan kemalangan, namun pemilik asal rakaman tersebut yang juga pemandu kereta sempat memperlahankan kenderaannya bagi mengelak kemalangan berlaku.
Setakat pukul 4.30 petang tadi, video berkenaan telah ditonton lebih 12,000 kali dan dikongsi lebih 150 kali.
Rata-rata netizen mengecam tindakan wanita terbabit kerana tidak peka dengan persekitaran ketika mengayuh basikal di jalan raya serta tidak menghormati pengguna lain.
Kata mereka, tindakan wanita itu bukan sahaja mengundang bahaya kepadanya, malah kepada pengguna jalan raya yang lain.

Seorang netizen yang dikenali sebagai Muhd Syafiq turut meninggalkan komen : “Makin ramai penunggang basikal buat macam jalan sendiri di Putrajaya setiap hari Sabtu,”
Turut meninggalkan komen, Mohd Azam: “Selalu jumpa penunggang macam ni, dia ingat jalan tu dia punya, sesuka hati tukar laluan,”-K! ONLINE


Gagasan rasmi perlu diwujud sebelum PRU-15
Oleh MOHD RASDAN AHMAD

11 Disember 2020, 4:08 pm
PETALING JAYA – Satu gagasan besar yang menggabungkan semua parti komponan Perikatan Nasional (PN), Barisan Nasional (BN) dan Gabungan Parti Sarawak (GPS) perlu diwujudkan secara rasmi secepat mungkin bagi menghadapi Pilihan Raya Umum Ke-15 (PRU-15).
Setiausaha Agung Parti Pribumi Bersatu Malaysia (Bersatu ), Datuk Seri Hamzah Zainudin berkata, tindakan itu perlu dibuat bagi memastikan kelangsungan permuafakatan dan melambangkan kesatuan semua tiga gabungan parti besar yang bersama kerajaan pimpinan PN hari ini iaitu PN, BN dan GPS.
Jelasnya, gagasan tersebut bakal menjulang wawasan dan aspirasi yang diperjuangkan oleh parti-parti politik yang bergabung di bawahnya.
“Dengan termeterainya piagam ini, rakyat akan lebih yakin bahawa gagasan tersebut mempunyai kestabilan politik yang kukuh serta keupayaan untuk terus mentadbir negara melalui dasar-dasar bagi memajukan ekonomi, membangunkan negara dan membela rakyat di masa hadapan.
“Sebagai sebuah gagasan yang inklusif, semua pemimpin parti yang bergabung di dalamnya harus diberikan ruang dan peluang yang sama untuk menyuarakan pendapat serta pandangan masing-masing.
“Dengan mengambil kira kehendak semua parti tidak kira besar atau kecil, tidak kira mewakili mana-mana bangsa, kaum dan agama, gagasan ini nanti mampu melahirkan satu manifesto yang benar-benar memenuhi keperluan seluruh lapisan rakyat Malaysia,” katanya dalam satu kenyataan, hari ini. – K! ONLINE.


Filem Star Wars baharu bakal temui peminat 2023
Oleh KOSMO!

11 Disember 2020, 4:01 pm
LOS ANGELES – Syarikat penerbitan Disney bakal menerbitkan filem sekuel Star Wars terbaharu, Rogue Squadron yang dijadualkan menemui penonton di pawagam pada penghujung tahun 2023.
Filem tersebut yang akan diarahakan oleh pengarah Wonder Woman, Patty Jenkins itu bakal mengenengahkan suasana galaksi pada era masa hadapan.
Jalan cerita filem berkenaan akan memperkenalkan generasi terbaharu watak juruterbang starfighter yang berjuang dan mempertaruhkan nyawa dalam menempuh perjalanan hidup penuh cabaran.
Jenkins berkata, dia tertarik untuk menerima tawaran mengarahkan filem tersebut selepas mendapat inspirasi daripada mendiang bapanya yang merupakan seorang juruterbang angkatan tentera.
“Apabila ayah meninggal dunia semasa berkhidmat untuk negara, ia memacu semangat saya dalam menukarkan tragedi yang berlaku kepada sebuah filem juruterbang jet pejuang terhebat sepanjang zaman,” katanya.
Selain itu, pemilihan Jenkins sebagai pengarah akan menjadikan dia wanita pertama yang mengarahkan filem Star Wars.

Terdahulu, Jenkins dilihat memuat naik sebuah video di laman Twitter yang menunjukkan dia memakai topi keledar watak starfighter filem itu dan berkawad menuju sebuah pesawat X-wing.
Sementara itu, Presiden Lucasfilm, Kathleen Kennedy berkata, pihaknya juga bakal menerbitkan beberapa siri televisyen di saluran Disney+ termasuk Rangers of the New Republic dan Ahsoka serta Lando yang diinspirasikan daripada watak asal Star Wars, Lando Calrissian. – AFP


Juruwang tergamam diacu pistol
Oleh MOHD SHARKAWI LONDING

11 Disember 2020, 3:45 pm
ISKANDAR PUTERI – Dua pekerja sebuah kedai peralatan sembahyang terkejut selepas diacukan senjata dipercayai pistol dalam samun di Jalan Indah 5/6, Taman Bukit Indah di sini semalam.
Salah seorang pekerja yang mahu dikenali sebagai Ng, 21, dia dan rakannya ketika kejadian pada pukul 1.10 tengah hari sedang berada di kaunter.
Menurutnya, tiba-tiba masuk seorang lelaki dengan memakai topeng muka terus merampas telefon bimbit yang digunakannnya.
“Dia terus masuk ke kaunter suruh saya serta rakan sekerja duduk, seorang lagi rakan dia (suspek) masuk dan mengacukan sesuatu seolah-olah sepucuk pistol.
“Mereka terus membuka mesin wang sebelum melarikan diri dengan sebuah kereta memecut laju,”katanya ketika ditemui di sini hari ini.
Ng berkata, dia tergamam dan terkedu dengan kejadian itu kerana selama dua tahun bekerja ini kali pertama insiden cemas itu terjadi ke atas dirinya.

Katanya, dia terus menghubungi majikannya memaklumkan kejadian itu sebelum membuat laporan polis di Balai Polis Bukit Indah semalam.
Jelasnya, kerugian dianggarkan lebih RM1,000 selain sebuah telefon bimbit jenis Huawei 5T dilarikan suspek.
Sementara itu, Ketua Polis Daerah Iskandar Puteri, Dzulkhairi Mukhtar ketika dihubungi mengesahkan kejadian itu.
Ujarnya, polis masih menyiasat laporan itu termasuk meneliti rakaman televisyen litar tertutup (CCTV).
“Setelah meneliti rakaman CCTV suspek dipercayai menggunakan senjata menyerupai sepucuk pistol dan disyaki pistol mainan,”katanya.-K! ONLINE


Tiada pengganti watak T’Challa dalam sekuel Black Panther
Oleh KOSMO!

11 Disember 2020, 3:18 pm
LOS ANGELES – Hanya akan ada seorang T’Challa.
Kumpulan Syarikat Walt Disney mengumumkan tidak akan menggantikan tempat mendiang Chadwick Boseman yang memegang watak T’Challa dengan pelakon lain dalam filem sekuel Black Panther, kelmarin.
Pengumuman yang dibuat dalam satu pembentangan informasi berkenaan perancangan filem dan siri adi wira komik Marvel itu dianggap sebagai memberi penghormatan kepada Boseman yang terkenal dengan karakter adi wira tersebut.
Boseman meninggal dunia pada Ogos lalu selepas empat tahun bertarung dengan penyakit kanser usus.
Kematian Boseman yang tidak pernah mendedahkan penyakitnya itu meletakkan sekuel filem Black Panther lakonannya dalam satu situasi yang meragukan.
“Karakter T’Challa dalam filem Black Panther adalah ikonik dan dalam kelas tersendiri berbanding watak hero lain dalam komik Marvel.

“Oleh kerana itu, kami tidak akan menggantikan tempat Boseman dengan pelakon lain,” kata Presiden Marvel Studios,  Kevin Feige ketika berucap pada Hari Pelabur Disney.
Namun begitu, sekuel yang sudah dirancang untuk filem pecah panggung 2018 itu akan tetap berjalan mengikut perancangan.
“Filem sekuel Black Panther akan diteruskan dengan pengembangan cerita watak-watak lain yang masih ada ,” kata Feige.
“Bagi menghormati legasi yang ditinggalkan Boseman dalam membantu kami memperkenalkan Wakanda kepada peminat, kami ingin terus meneroka dunia tersebut,” kata pengarah asal Black Panther, Ryan Coogler.
Filem ‘Black Panther’ menjadi filem komik pertama yang dicalonkan dalam kategori gambar terbaik di Anugerah Oscar dan mengutip keuntungan melebihi AS$1 bilion (RM4 bilion) di seluruh dunia.
Filem sekuel Black Panther dijangka menemui penonton pada Julai 2022. – AFP


Mayat Naib Ketua Armada Kota Tinggi ditemui
Oleh MASTURAH SURADI

11 Disember 2020, 4:39 pm
KOTA TINGGI – Mayat Naib Ketua Angkatan Bersatu Anak Muda (Armada) Kota Tinggi yang hilang dikhuatiri lemas selepas tergelincir ketika melakukan kerja membaiki jeti nelayan di Tanjung Balau di sini petang semalam ditemui hari ini.
Komander Operasi Balai Bomba Penyelamat (BBP) Bandar Penawar, Penolong Penguasa Bomba Mohd. Fadli Ismail berkata, mayat Mohd. Zulfikrie Buang, 24, ditemui di kawasan berbatu menghala ke Tanjung Lompat kira-kira pukul 3 petang.
“Kami menemui mayat mangsa dengan jarak anggaran 500 meter dari tempat kejadian atau tempat mangsa jatuh.
“”Semalam pihak bomba bertindak membuat pencarian di pinggir pantai di tiga kawasan iaitu Jeti Nelayan Tanjung Balai, Jeti Chalet Tanjung Balau dan Pantai Tanjung Balai,”katanya ketika dihubungi.
Mohd. Fadli berkata, mayat mangsa diserahkan kepada polis sebelum dibawa ke Hospital Kota Tinggi untuk bedah siasat.
Mangsa dilaporkan hilang selepas tergelincir ketika melakukan kerja membaiki jeti nelayan di Tanjung Balau di sini kira-kira pukul 5 petang semalam.

“Kita dimaklumkan keadaan di lokasi cuaca hujan, laut berombak dan angin kuat ketika kejadian berlaku,”katanya.-K! ONLINE


Jangan percaya helah ujian saringan Covid-19
Oleh MOHD RASDAN AHMAD

11 Disember 2020, 4:25 pm
PETALING JAYA – Persatuan Perubatan Malaysia (MMA) memberi amaran kepada semua majikan supaya tidak terpedaya dengan helah pihak tertentu yang tiada latar belakang kesihatan dan orang tengah yang menawarkan perkhidmatan ujian saringan Covid-19.
Presidennya, Prof. Datuk Dr. Subramaniam Muniandy berkata, pihak terbabit dikatakan menyasarkan doktor (GP) yang sedang berjuang memerangi wabak itu dan didapati cuba memaksa mereka untuk menerima harga terendah untuk khidmat profesional yang diberikan, semata-mata mahu memperoleh diskaun lebih besar daripada majikan.
“MMA sangat prihatin dengan hal ini, kerana sekiranya khidmat profesional (doktor) tidak dibayar setimpal dengan pekerjaan yang dilakukan, ia mungkin tidak dapat menanggung kos ujian saringan sekali gus akan menjejaskan kualiti perawatan.
“Sebenarnya kos akan menjadi lebih rendah jika majikan dapat berurusan dan berbincang secara langsung dengan doktor kerana ia tidak membabitkan bayaran kepada orang tengah,” katanya dalam satu kenyataan hari ini.
Menurutnya lagi, terdapat 626 klinik panel Pertubuh Keselamatan Pekerja (Perkeso) yang menyediakan perkhidmatan ujian saringan Covid-19 untuk pekerja asing dan senarai lengkap boleh didapati menerusi laman webnya di www.psp.perkeso.gov.my
“Kami ingin mengingatkan orang ramai bahawa kid ujian RTK Antigen hanya dapat dilakukan oleh pegawai perubatan profesional yang terlatih mengikut garis panduan pencegahan penyakit berjangkit yang ketat, oleh Kementerian Kesihatan (KKM).

“MMA mengingatkan bahawa seseorang mungkin berisiko tinggi mengalami kecederaan atau masalah kesihatan lain atau memperoleh keputusan ujian negatif yang palsu, sekiranya ujian saringan (COVID-19) tidak melalui prosedur yang betul,” katanya. – K! ONLINE


Pengawal keselamatan didakwa bunuh tukang masak
Oleh MOHD SYALMIZI HAMID

11 Disember 2020, 4:18 pm
GEORGE TOWN – Seorang pengawal keselamatan dihadapkan ke Mahkamah Majistret di sini hari ini atas pertuduhan membunuh seorang tukang masak pada Sabtu lalu.
Tertuduh, Ong Lai Seng, 65, mengangguk faham selepas pertuduhan terhadapnya dibacakan di hadapan Majistret Jamaliah Abd. Manap, namun tiada pengakuan direkodkan.
Mengikut pertuduhan, Lai Seng didakwa membunuh sehingga menyebabkan kematian Chua Kok Seong, 42, di pondok pengawal, Blok 8, Desa May, Persiaran Paya Terubong di sini pukul 8.50 malam 5 Disember lalu.
Dia didakwa melakukan kesalahan itu mengikut Seksyen 302 Kanun Keseksaan yang memperuntukkan hukuman gantung sampai mati jika sabit kesalahan.
Pendakwaan dikendalikan Timbalan Pendakwa Raya, Yazid Mustaqim Roslan manakala tertuduh diwakili peguam, Teh Ee Teng.
Mahkamah menetapkan 27 Januari depan untuk sebutan semula.

Kosmo! pada Isnin lalu melaporkan seorang pengawal keselamatan bertindak menikam seorang kenalannya dengan 10 kali tikaman pada badan di hadapan sebuah pondok pengawal pangsapuri di Paya Terubong, Ayer Itam di sini.
Ketika kejadian, pengawal keselamatan itu dipercayai sedang bertugas di pondok pengawal perumahan terbabit sebelum berlaku perbalahan mulut yang membawa kepada pergaduhan. – K! ONLINE


Kastam rampas 30.6 juta rokok bernilai RM2.14 juta
Oleh NOR IDAYU BOSRO

11 Disember 2020, 4:16 pm
PUTRAJAYA – Jabatan Kastam Diraja Malaysia (JKDM) berjaya mematahkan cubaan menyeludup 30.6 juta batang rokok menerusi penahanan enam buah kontena berukuran kira-kira 6.09 meter di Pelabuhan Klang, Selangor pada 7 Disember lalu.
Ketua Pengarah Kastam, Datuk Seri Abdul Latif Abdul Kadir berkata, jumlah keseluruhan rampasan dianggarkan bernilai RM2.14 juta dengan jumlah duti dan cukai terlibat dianggarkan sebanyak RM20.4 juta.
“Kesemua kontena itu tiba di Pelabuhan Utara, Pelabuhan Klang pada 5 Disember lalu.
“Hasil pemeriksaan yang dijalankan oleh pasukan Unit Siasatan Frod Perdagangan (USFP) dengan kerjasama Cawangan Narkotik JKDM menemui rokok putih berjenama dimuatkan di dalam kontena-kontena tersebut,” katanya dalam satu kenyataan di sini hari ini.
Abdul Latif berkata, siasatan awal mendapati tiada borang manifes sama ada manifes import mahupun pindahkapal (transhipment) diserahkan oleh nakhoda kapal atau ejen perkapalan bagi ketibaan dagangan itu seperti yang dikehendaki di bawah Seksyen 52 Akta Kastam 1967.
“Siasatan juga mendapati tiada dokumen perkapalan yang dapat menunjukkan bahawa kontena-kontena tersebut telah didaratkan untuk tujuan pindahkapal.

“Siasatan ke atas syarikat ejen perkapalan sedang giat dilakukan dan dalang di sebalik sindiket ini sedang dikesan,” katanya.
Katanya, kes sedang disiasat di bawah Akta Kastam 1967 dan Akta Eksais 1976 kerana disyaki melakukan kesalahan antaranya gagal menyerahkan manifes tidak kurang dari 24 jam sebelum ketibaan kapal di bawah Seksyen 52 (1) Akta Kastam 1967.
“Kesalahan lain ialah terlibat  dalam  mengimport  barang  tidak  berkastam  atau  barang  larangan di bawah Seksyen 135(1)(a) Akta Kastam 1967 selain memiliki  barang yang mana duti eksais belum dibayar di bawah Seksyen 74(1)(a) Akta Eksais 1976,” katanya. -K! ONLINE


Warga Pakistan beri rasuah pada Imigresen dijel 30 hari, denda RM10,000
Oleh NUZULSHAM SHAMSUDDIN

11 Disember 2020, 3:49 pm
KUALA LUMPUR – Seorang peniaga kain warga Pakistan yang merupakan ejen warga asing, dipenjara 30 hari dan denda RM10,000 oleh Mahkamah Sesyen di sini, hari ini, atas kesalahan memberi suapan kepada pegawai Jabatan Imigresen Malaysia (JIM) sebagai upah membantu melepaskan warga asing keluar dari negara ini.
Hakim Rozina Ayob menjatuhkan hukuman penjara dan denda itu selepas tertuduh, Muhammad Irfan, 34 mengaku bersalah atas pertuduhan yang disabitkan ke atasnya.
Mahkamah turut memerintahkan tertuduh dipenjara 30 hari lagi penjara sekiranya tertuduh gagal membayar jumlah denda itu.
Mengikut pertuduhan pilihan, tertuduh didakwa memberi suapan berjumlah RM12,500 kepada Pegawai Imigresen yang merupakan Pegawai Imigresen di Unit Kawalan Pintu Masuk Udara, Pejabat Imigresen Lapangan Terbang Antarabangsa Kuala Lumpur (KLIA) sebagai upah membantu melepaskan 20 warga Pakistan dan seorang warga Bangladesh untuk pulang ke negara asal tanpa diambil tindakan undang-undang.
Kesalahan itu dilakukan dalam kereta hadapan sebuah restoran di Presint 8, Putrajaya, antara 3.25 petang hingga 3.32 petang pada 16 November lalu.
Bagi kesalahan itu, tertuduh didakwa mengikut Seksyen 214 Kanun Keseksaan (Akta 574) yang memperuntukkan hukuman penjara selama tempoh 15 bulan daripada tempoh penjara maksimum lima tahun atau denda atau dengan kedua-duanya sekali jika sabit kesalahan.

Terdahulu, Timbalan Pendakwa Raya Suruhanjaya Pencegahan Rasuah Malaysia (SPRM), Mahadi Abdul Jumaat berkata, bernasib baik kerana ditawarkan pertuduhan pilihan, namun mahkamah perlu mempertimbangkan kes ini yang mempunyai kepentingan awam.
“Kes ini melibatkan keselamatan awam dan tertuduh berani memperjudikan diri untuk membuat proses pengeluaran 21 orang pendatang asing tanpa izin yang tinggal lebih masa di negara ini. Mohon tertuduh dikenakan hukuman penjara dan denda bagi mencerminkan keseriusan kes selain memberi pengajaran kepada tertuduh dan mesej kepada orang ramai di luar sana,” katanya.
Bagaimanapun tertuduh yang tidak diwakili peguam dalam rayuannya memohon dikenakan hukuman ringan dengan alasan perlu menanggung keluarga dan baru mendapat bayi dua hari lalu dan urusan kelahiran anak belum dibuat. -K! ONLINE


Aliran trafik dijangka sesak bermula hari ini – PLUS
Oleh AHMAD SHAHERMAN SHAMSURI

11 Disember 2020, 3:42 pm
PETALING JAYA – Aliran trafik di semua lebuh raya di negeri ini dijangka mengalami peningkatan jumlah kenderaan bermula hari ini sempena cuti Hari Keputeraan Sultan Selangor sekaligus menandakan bermulanya pergerakan rentas negeri sepertimana yang diumumkan kerajaan, Sabtu lalu.
Pengarah Urusan PLUS Malaysia Berhad (PLUS) Datuk Azman Ismail berkata, beliau menyarankan semua pengguna lebuh raya supaya dapat merancang perjalanan lebih awal dan memastikan kad Touch n Go dan e-Wallet mereka mempunyai baki yang mencukupi untuk mengurangkan gangguan.
Katanya, terdapat kira-kira 13,000 lokasi tambah nilai disediakan di seluruh negara bagi membolehkan pelanggan lebuh raya menambah nilai kad lebih awal.
“Bagi pelanggan yang menuju ke utara, PLUS menasihatkan agar mereka membuat tetapan tambah nilai e-Wallet secara automatik bagi kemudahan pelanggan menggunakan teknologi baharu tanpa sentuh Identifikasi Frekuensi Radio (RFID).
“Kemudahan pembayaran tol menerusi RFID (program perintis) kini boleh dinikmati di laluan di Sungai Dua-Hutan Kampung dan di semua plaza tol sistem terbuka di seluruh negara,” katanya dalam satu kenyataan di sini hari ini.
Pada masa sama, Azman memberi jaminan bahawa segala persediaan telah dilaksanakan bagi menerima lonjakan trafik di lebuh raya menjelang hujung minggu ini.

“PLUS mengambil pelbagai pendekatan untuk memastikan keselamatan dan keselesaan pelanggan kami termasuk di kawasan rehat dan rawat (R&R).
“Semua pelanggan dinasihatkan mematuhi semua prosedur kesihatan dan keselamatan sepanjang perjalanan mereka di lebuh raya dengan memakai pelitup muka, mengamalkan penjarakan fizikal dan kebersihan diri,” katanya.
Menurut Azman, PLUS menggalakkan pelanggannya supaya memuat turun aplikasi PLUS bagi memudahkan mereka merancang perjalanan di lebuh raya.
“Aplikasi tersebut turut menyediakan paparan video televisyen litar tertutup (CCTV) lebuh raya dan butang kecemasan (SOS) bagi memudahkan pelanggan mendapatkan bantuan ketika kecemasan.
“Ia turut dilengkapi Chatbot PUTRI yang berinteraksi secara digital bagi mengendalikan sebarang pertanyaan atau maklum balas pelanggan,” katanya.
Sebarang pertanyaan atau maklum balas, pelanggan boleh menghubungi PLUSLine di talian bebas tol di 1800-88-0000 atau emel kepada [email protected]! ONLINE


Buih sabun bongkar pembuangan sisa toksik
Oleh NOR AZIHAN MD. GHAZALI

11 Disember 2020, 3:09 pm
KLANG – Kehadiran buih sabun dengan kuantiti banyak di sistem saliran parit sekitar kawasan perumahan Taman Ubudiah di sini membongkar pembuangan sisa toksik oleh premis mencuci tong terpakai di Jalan Telok Gong, Pelabuhan Klang, hari ini.
Dalam serbuan pukul 10 pagi oleh Jabatan Alam Sekitar (JAS) Selangor dan Majlis Perbandaran Klang (MPK) mendapati seorang pekerja asing sempat melarikan diri daripada ditahan di kawasan premis itu.
Pengarah JAS Selangor, Nor Aziah Jaafar berkata, semakan mendapati premis itu telah beroperasi sejak tiga tahun lalu melakukan pembuangan sisa tanpa sebarang proses pengolahan.
“Pemeriksaan mendapati terdapat air cucian tong-tong terpakai termasuk sisa buangan bahan berjadual mengalir ke dalam parit yang terletak di belakang premis.
PREMIS mencuci tong-tong terpakai yang disita di Jalan Telok Gong, Pelabuhan Klang hari ini.
“Akitiviti pembuangan itu dipercayai menjadi punca kepada pembentukan buih berwarna putih di dalam parit di sekitar kawasan perumahan Taman Ubudiah,” katanya dalam kenyataan kepada Kosmo! hari ini.
Kata beliau, siasatan lanjut mendapati premis itu mendapat bekalan tong itu daripada kawasan perindustrian di sekitar daerah ini.

Tambah Nor Aziah, setiap tong yang telah dicuci akan dijual kepada kilang-kilang yang terlibat dengan pembuatan atau pemprosesan bahan kimia untuk tujuan isian semula.
“Dua sampel sisa buangan terjadual telah diambil selain penyitaan premis.
“Pemilik premis itu didapat telah menyalahi Jadual Pertama, Peraturan Peraturan Kualiti Alam Sekeliling (Buangan Terjadual) 2005 yang mana tong-tong terpakai merupakan buangan terjadual dengan kod deskripsi (SW 409) dan aktiviti kitar semula ini hendaklah memperolehi lesen daripada JAS,” katanya.
Terdahulu, pencemaran sisa toksik itu dimaklumkan Menteri Alam Sekitar dan Air, Datuk Seri Tuan Ibrahim Tuan Man menerusi laman rasmi Facebooknya dengan aktiviti serbuan dilakukan berdasarkan aduan orang ramai. -K! ONLINE


Tiada larangan berbasikal, tapi perlu patuhi undang-undang
Oleh EDDY AQMAL MOHAMED HAMIDI

11 Disember 2020, 2:50 pm
PETALING JAYA – Penunggang basikal dinasihatkan agar sentiasa patuh kepada peraturan serta undang-undang jalan raya yang telah ditetapkan demi menjamin keselamatan diri dan pengguna jalan raya yang lain.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Azisman Alias berkata, walaupun tiada larangan untuk melakukan aktiviti berbasikal namun penunggang basikal dinasihati agar sentiasa patuh kepada undang-undang yang telah ditetapkan.
“Sejak kebelakangan ini aktiviti berbasikal di jalan raya menjadi satu trend baharu rakyat Malaysia sehingga menimbulkan pelbagai reaksi dan mendatangkan bahaya kepada penunggang basikal serta pengguna jalan raya yang lain.
“Statistik sepanjang Januari sehingga Oktober tahun ini menunjukkan sebanyak 137 kes iaitu 56 kematian, 18 kecederaan parah dan 63 kecederaan ringan telah dilaporkan melibatkan kemalangan penunggang basikal,” katanya menerusi satu kenyataan di sini hari ini.
Menurut Azisman, JSPT ingin menegaskan bahawa aktiviti berbasikal di jalan raya boleh mengganggu kelancaran perjalanan kerana kenderaan lain turut menggunakan laluan sama setiap masa yang boleh mengundang risiko kemalangan.
“Pemandu kenderaan seperti lori, bas, kereta dan motosikal seumpamanya turut diingatkan supaya bertimbang rasa dan lebih berhati-hati ke atas penunggang basikal kerana mereka ini amat terdedah kepada bahaya semasa berada di atas jalan raya.

“Mereka yang ingin melakukan aktiviti berbasikal juga dinasihati agar memilih lokasi dan masa yang sesuai seperti di kawasan yang kurang kenderaan dan bukan di waktu puncak ketika orang ramai dalam perjalanan pergi dan balik kerja,” jelas beliau.
Mengulas lanjut, Azisman berkata, pemilik basikal turut perlu memastikan bahawa peralatan dan basikal yang akan digunakan hendaklah mempunyai ciri-ciri keselamatan termasuk menggunakan ‘roof rack carrier’ pada kenderaan untuk mengangkut basikal.
“Mana-mana individu yang melakukan kesalahan semasa menunggang basikal di atas jalan raya boleh dikenakan tindakan di bawah Akta Pengangkutan Jalan (APJ) 1987 dan Kaedah-kaedah Lalu Lintas Jalan 1959,” tegas beliau. -K! ONLINE


Pemandu terselamat, kereta masuk longkang
11 Disember 2020, 2:45 pm
PETALING JAYA – Seorang lelaki berdepan detik cemas selepas kereta yang dipandunya terbabas sebelum terhumban dalam longkang berhampiran bulatan Lapangan Terbang Sultan Abdul Aziz di sini semalam.
Dalam kejadian pukul 6 petang itu, mangsa berusia 24 tahun dikatakan hanya terseliuh tangan kiri.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, pihaknya terima panggilan berhubung kemalangan itu pada pukul 6.30 petang.
KEADAAN mangsa yang berlumpur tular di laman sosial.
“Mangsa memandu kereta jenis Proton Saga FLX itu seorang diri terbabas ke dalam longkang besar itu.
“Mangsa keluar sendiri melalui pintu kanan bahagian pemandu sebelum berjalan kaki mendapatkan bantuan di Pos Bantuan MAB berhampiran terminal,” katanya ketika dihubungi Kosmo! hari ini.
Difahamkan 300 meter jarak terminal dengan lokasi kejadian.

Menurutnya lagi, mangsa diberi bantuan awal sebelum dihantar ke hopsital oleh pihak ambulans.
“Mangsa dilaporkan berada dalam keadaan stabil dan kes disiasat mengikut Seksyen 43 Akta Pengangkutan Jalan 1987,” ujarnya. – K! ONLINE


Penganggur dituduh cederakan isteri guna seterika
Oleh DIYANATUL ATIQAH ZAKARYA

11 Disember 2020, 1:51 pm
MELAKA – Seorang penganggur berdepan hukuman penjara 20 tahun selepas dihadapkan ke Mahkamah Sesyen di sini hari ini atas pertuduhan memukul isterinya menggunakan seterika pada bulan lalu.
Tertuduh, Muhamad Hafizan Mohd. Yusoff, 36, mengaku tidak bersalah atas pertuduhan itu di hadapan Hakim Norma Ismail.
Lelaki itu didakwa dengan sengaja mendatangkan cedera menggunakan seterika ke atas isterinya, Siti Khadijah Zakariah, 28, di sebuah rumah di Kampung Limbongan pada pukul 6.30 petang, 25 November lalu.
Pendakwaan dijalankan mengikut Seksyen 324 Kanun Keseksaan.
Tertuduh berdepan dengan hukuman penjara maksimum 10 tahun atau denda atau sebatan dan boleh dihukum mengikut Seksyen 326A kanun sama.
Kesalahan di bawah Seksyen 326A itu memperuntukkan hukuman penjara dua kali ganda tempoh maksimum.

Difahamkan, sebelum kejadian, tertuduh meminta wang daripada isterinya namun wanita itu hanya memberikan RM40 kepadanya.
Tidak berpuas hati dengan jumlah itu, tertuduh bertengkar dengan mangsa sebelum memukulnya dengan seterika di kepala.
Norma membenarkan tertuduh diikat jamin RM5, 000. Sebutan semula kes pada 12 Januari tahun depan.-K! ONLINE


YouTuber direman dua hari kes cabul pelajar
Oleh MUHAMMAD AYMAN GHAFFA

11 Disember 2020, 1:34 pm
KOTA BHARU – Seorang pencipta kandungan YouTube (YouTuber) direman selama dua hari bagi membantu siasatan kes mencabul pelajar universiti di Kubang Kerian di sini empat bulan lalu.
Perintah reman bermula hari ini dikeluarkan Majistret Kamarul Hasyime Rosli.
Terdahulu, suspek yang berusia 22 tahun itu tiba di pekarangan Mahkamah Kota Bharu di sini pada pukul 10.35 pagi dengan dibawa anggota polis.
Siasatan ke atas YouTuber itu dijalankan mengikut Seksyen 354 Kanun Keseksaan kerana kesalahan mencabul.
Artikel berkaitan : YouTuber lelaki diberkas cabul pelajar universiti
Kosmo! hari ini melaporkan, polis menahan suspek selepas dipercayai mencabul seorang gadis berusia 24 tahun ketika menjalani penggambaran drama di sebuah inap desa.

Siasatan mendapati mangsa dihubungi oleh rakannya yang menawarkan untuk berlakon drama arahan suspek dengan bayaran RM600.
Semasa berada di dalam bilik di inap desa itu, mangsa didatangi oleh suspek yang kemudian mencabul gadis itu.-K! ONLINE
Habis


Dua lelaki ditahan miliki senapang, peluru
Oleh ASLIZA MUSA

11 Disember 2020, 2:55 pm
GERIK – Dua lelaki termasuk seorang warga emas ditahan kerana memiliki senapang dan peluru di kawasan kebun di Belukar Semang, Kampung Tasek dekat Pengkalan Hulu semalam.
Suspek berusia 34 dan 65 tahun itu ditahan dalam serbuan berasingan oleh pasukan D9 Ibu Pejabat Polis Kontinjen (IPK) Perak dan D8 Bukit Aman dengan dibantu Bahagian Siasatan Jenayah Ibu Pejabat Polis Daerah (IPD) Pengkalan Hulu.
Ketua Polis Daerah Pengkalan Hulu, Deputi Superintendan Zulkepli Ibrahim berkata, tangkapan pertama melibatkan seorang lelaki berusia 34 tahun pada pukul 11 pagi yang ditemui bersama selarang senapang riflle buatan Czechoslovakia selain plastik hitam yang mengandungi kelopak dan tiga butir peluru .22.
“Suspek tidak mengaku sebagai pemilik senjata dan mendakwa senjata tersebut merupakan milik seorang rakannya.
“Semakan mendapati lelaki itu tidak mempunyai sebarang rekod lampau,” katanya di sini hari ini.
Menurut beliau, tangkapan kedua pada pukul 12.30 tengah hari melibatkan seorang lelaki berusia 65 tahun yang ditemui bersama selaras senapang patah berhulu kayu beserta beg pinggang berwarna hijau mengandungi sembilan butir peluru penabur yang disorokkan di bawah meja kayu dalam sebuah pondok.

Katanya, siasatan awal yang dijalankan ke atas warga emas itu mengaku sebagai pemilik senjata tersebut yang mana telah dibeli tujuh tahun lalu daripada seorang lelaki tidak dikenali.
“Tujuan senjata dibeli adalah bagi kegunaan menjaga kebun daripada serangan babi hutan dan haiwan liar,” katanya yang memberitahu suspek tidak mempunyai rekod lampau.
Tambahnya, kedua-dua suspek direman lima hari sehingga Selasa ini untuk siasatan di bawah Seksyen 8 Akta Senjatapi (Penalti Lebih Berat) 1971 dan Seksyen 8 (a) Akta Senjata 1960. -K! ONLINE


Rakaman audio dan transkrip rakaman tidak jadi bahan bukti bicara
Oleh KOSMO!

11 Disember 2020, 3:03 pm
Oleh NORLIZAH ABAS
KUALA LUMPUR – Mahkamah Tinggi di sini hari ini memutuskan rakaman audio dan transkip yang didakwa mengandungi perbualan di antara Datin Seri Rosmah Mansor dan suaminya, Datuk Seri Najib Razak tidak akan dimasukkan sebagai bahan bukti keterangan dalam perbicaraan rasuah isteri bekas Perdana Menteri itu.
Hakim Mohamed Zaini Mazlan memutuskan demikian selepas menolak permohonan pihak pendakwaan untuk memasukkan rakaman audio dan transkrip tersebut.
Sehubungan itu, Timbalan Pendakwa Raya Kanan, Datuk Seri Gopal Sri Ram memaklumkan pihak pendakwaan menutup kes hari ini dan menawarkan 10 saksi pendakwaan kepada pihak pembelaan.
Mahkamah kemudian memerintahkan pihak pendakwaan memfailkan penghujahan bertulis dalam tempoh dua minggu.
Sebelum itu, perbicaraan turut mendengar keterangan saksi pendakwaan kelima, bekas Menteri Pendidikan, Datuk Seri Mahdzir Khalid yang dipanggil semula bagi pemeriksaan balas oleh pihak pembelaan.

Rosmah, 68, dibicarakan atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak, Saidi Abang Samsudin menerusi bekas pembantunya, Datuk Rizal Mansor bagi projek membekalkan tenaga solar bernilai RM1.25 bilion kepada 369 sekolah luar bandar di Sarawak.
Kesalahan itu didakwa dilakukan di tiga tempat berasingan iaitu di Lygon Cafe, Sunway Putra Mall, Jalan Putra; kediamannya di Jalan Langgak Duta, Taman Duta; di kediaman Seri Perdana, Persiaran Seri Perdana, Presint 10, Putrajaya, antara Januari 2016 hingga 7 September 2017. -K! ONLINE


Wanita jalin hubungan maya rugi RM177,500
11 Disember 2020, 2:41 pm
SEBERANG PERAI – Seorang suri rumah di Kepala Batas di sini kerugian wang sebanyak RM177,500 selepas dipercayai diperdaya sindiket penipuan African Scam kelmarin.
Wanita berusia 40-an itu menjadi mangsa sindiket berkenaan selepas menjalin hubungan dengan individu tidak dikenali melalui laman sosial Facebook sejak sebulan lalu.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, dia berkenalan dengan seorang individu kononnya lelaki dari Poland.
“Mangsa diberitahu oleh kenalan itu bahawa dia telah mengirimkan hadiah dan wang tunai melalui sebuah syarikat perkhidmatan penghantaran di Kuala Lumpur.
“Namun mangsa dikehendaki membayar cukai, insuran dan caj perkhidmatan lain bagi menuntut barang berkenaan,” katanya kepada pemberita hari ini.
Noorzainy berkata, mangsa yang percaya telah membuat sebanyak 17 transaksi pemindahan wang kepada lima akaun tempatan dalam tempoh dua hari pada Isnin dan Selasa lalu.

“Dia telah memasukkan wang ke dalam akaun atas nama individu berasingan itu keseluruhannya berjumlah RM177,500 sebelum menyedari ditipu,” katanya lagi.
Noorzainy berkata, mangsa telah tampil membuat laporan polis kelmarin dan pihaknya tidak menolak kemungkinan bahawa lelaki yang dikatakan dari Poland itu merupakan ahli sindiket parcel scam berdasar modus operandi digunakan.
Kes disiasat mengikut Seksyen 420 Kanun Keseksaan. – K! ONLINE


Anggota imigresen didakwa terima rasuah lepaskan warga asing
Oleh NUZULSHAM SHAMSUDDIN

11 Disember 2020, 1:24 pm
KUALA LUMPUR – Seorang anggota imigresen yang ditahan dalam Ops Selat baru-baru ini mengaku tidak bersalah di Mahkamah Sesyen di sini hari ini atas 17 pertuduhan menerima rasuah berjumlah RM21,500.
Tertuduh, Mohd. Al-Ridhuan Ahmad Zaini, 35, membuat pengakuan itu selepas kesemua pertuduhan dibacakan di hadapan Hakim Rozina Ayob.
Penjawat awam itu didakwa menerima suapan berjumlah RM21,500 daripada seorang wanita menerusi dengan 17 transaksi ke akaun Bank Muamalat sebuah syarikat milik isteri tertuduh.
Suapan itu adalah upah untuk tertuduh sebagai Pegawai Imigresen (KP19) untuk membantu melepaskan warga asing yang melakukan kesalahan di bawah Akta Imigresen 1959/63 melalui Lapangan Terbang Antarbangsa Kuala Lumpur 2 (KLIA2) tanpa diambil tindakan undang-undang.
Kesemua kesalahan itu dilakukan di Jalan Tasik Utama, Medan Niaga Tasik Damai di sini pada 25 Julai hingga 11 November lalu.
Pendakwaan dijalankan mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara maksimum 20 tahun dan denda.

Terdahulu Timbalan Pendakwa Raya SPRM, Wan Shaharuddin Wan Ladin menawarkan ikat jamin RM80,000 bagi kesemua pertuduhan kerana kesalahan yang dilakukan serius.
Peguam Harcharanjit Singh memohon jumlah ikat jamin itu dikurangkan dengan alasan sepanjang siasatan dijalankan tertuduh memberikan kerjasama.
“Tertuduh juga mempunyai tanggungan tiga anak berusia dua hingga tujuh tahun dan isterinya mempunyai masalah kesihatan,” katanya.
Hakim Rozina membenarkan tertuduh diikat jamin RM30,000 dengan seorang penjamin berserta syarat tambahan perlu melapor diri di pejabat SPRM setiap bulan, menyerahkan pasport kepada mahkamah dan dilarang mengganggu mangsa.
Sebutan semula kes ditetapkan pada 12 Januari 2021.
Sebelum ini, Kosmo! melaporkan SPRM membongkarkan kegiatan salah guna cap di pintu masuk dan keluar negara dengan penahanan 46 individu termasuk 27 anggota dan pegawai imigresen.-K!ONLINE


Jumpa mayat bayi lelaki bertali pusat
Oleh MOHD YUNUS YAKKUB

11 Disember 2020, 2:35 pm
SABAK BERNAM – Mayat bayi lelaki cukup sifat ditemui dalam bungkusan beg plastik di kebun kelapa sawit di Kampung Tali Air 11, Pasir Panjang Sekinchan di sini pagi ini.
Ketua Polis Daerah Sabak Bernam, Superintendan Agus Salim Mohd. Alias berkata, pihaknya menerima panggilan daripada orang awam kira-kira pukul 8.40 pagi berhubung penemuan tersebut.
“Hasil pemeriksaan awal mendapati bayi tersebut cukup sifat dan masih mempunyai tali pusat selain terdapat najis bayi di dalam beg berkenaan.
“Bayi tersebut baharu meninggal dunia dipercayai kurang daripada tempoh 24 jam berdasarkan darah yang masih belum kering,” katanya ketika dihubungi Kosmo! sebentar tadi.
Jelas beliau, siasatan lanjut masih dijalankan dan kes disiasat mengikut Seksyen 318 Kanun Keseksaan kerana menyembunyikan kelahiran dan menyebabkan kematian. -K! ONLINE


Sasar 20,000 pelancong seminggu ke Kelantan
Oleh ROHANA MOHD. NAWI

12 Disember 2020, 6:37 pm
KOTA BHARU – Kerajaan negeri menyasarkan kehadiran seramai 20,000 pelancong domestik ke Kelantan setiap minggu susulan pergerakan rentas negeri dan daerah di seluruh negara tidak memerlukan kebenaran polis mulai 7 Disember lalu.
Pengerusi Jawatankuasa Perpaduan Masyarakat, Kebudayaan, Warisan dan Pelancongan negeri, Datuk Md. Anizam Ab. Rahman berkata, sasaran itu diharap dapat kembali membangunkan semula industri pelancongan sempena Tahun Melawat Kelantan 2020.
Menurutnya, kerajaan giat merancakkan semula pelancongan di negeri ini sekali gus dapat memberi kesan positif kepada penggiat industri yang terkesan akibat penularan wabak Covid-19.
“Selepas kerajaan membenarkan pergerakan rentas negeri sejak seminggu lalu, kita menyasarkan seramai 10,000 hingga 20,000 individu datang ke negeri ini sekaligus merancakkan kembali industri pelancongan domestik.
“Terdapat beberapa tempat yang menarik boleh dilawati, antaranya Jeram Mengaji yang terletak di Pasir Puteh apabila suasananya seperti berada di Kundasang, Sabah.
“Selain itu, kita juga sedang menaik taraf dan membina rumah penginapan di Kolam Air Panas Tok Bok yang terletak di Machang dan juga Zoo Mini di Kuala Krai yang dijangka siap pada awal tahun hadapan,” katanya ketika ditemui pemberita hari ini.

Menurut Md. Anizam, dana sebanyak RM5 juta diperuntukkan oleh kerajaan pusat dan juga negeri untuk menaik taraf beberapa produk pelancongan yang terdapat di Kelantan. -K! ONLINE


Mayat warga emas ditemui dalam kebun getah
Oleh NUR NAZLINA NADZARI

12 Disember 2020, 9:45 pm
ARAU – Seorang lelaki warga emas yang hilang sejak Rabu lalu ditemui mati berhampiran kereta miliknya di sebuah kebun getah di Felda Laka Temin, Bukit Kayu Hitam, Kedah pada petang tadi
Mayat Lim Boo Song, 80, ditemui pada jarak kira-kira satu kilometer dari kereta jenis Proton Iswara pada pukul 3.20 petang.
Ketua Polis Daerah Arau, Superintendan Nanda Maarof berkata, mangsa dilaporkan hilang selepas anak perempuannya mendapati bapanya tiada di rumah di Rancangan Perumahan Awam Mata Ayer dekat sini pada pukul 9.30 pagi, Rabu lalu.
Katanya, hasil siasatan mendapati warga emas terbabit tidak dapat dihubungi sehari sebelum itu dan kali terakhir anaknya berjumpa mangsa adalah pada Isnin lalu.
“Kami menerima maklumat bahawa kereta mangsa ditemui di sebuah kebun getah di Felda Laka Temin kira-kira pukul 5.30 petang, Khamis lalu.
“Lanjutan itu, operasi mencari dan menyelamat telah dijalankan melibatkan polis, Unit Anjing Pengesan, bomba dan Angkatan Pertahanan Awam Malaysia pada semalam dan hari ini,” katanya di sini hari ini.

Menurut Nanda, mayat mangsa kemudian ditemui pada jarak satu kilometer dari keretanya pada pukul 3.20 petang tadi.
“Mayat mangsa dihantar ke Hospital Tuanku Fauziah (HTF) untuk bedah siasat,” ujarnya.
Tambahnya, polis masih menjalankan siasatan berhubung kejadian berkenaan. – K! ONLINE


Panda gergasi tertakluk perjanjian dengan China
Oleh ZAKI SALLEH

12 Disember 2020, 7:50 pm
LENGGONG – Pasangan panda gergasi Fu Wa dan Feng Yi yang ditempatkan di Zoo Negara adalah tertakluk kepada ikatan perjanjian antara Malaysia dan China dalam tempoh 10 tahun berakhir pada 2024.
Kerjasama Antarabangsa Konservasi Giant Panda itu melalui China Wildlife Conservation Association (CWCA) itu dimeterai sejak tahun 2014 iaitu tahun ketibaan pasangan Giant Panda di negara ini.
Menteri Tenaga dan Sumber Asli, Datuk Dr. Shamsul Anuar Nasarah berkata, justeru apa jua keputusan terhadap kedua-dua haiwan tersebut hendaklah mengikut apa yang terkandung dalam perjanjian berkenaan.
Kata beliau, ini termasuk sekiranya hendak memindahkan haiwan tersebut ke zoo lain.
“Kita perlu merujuk kepada perjanjian tersebut termasuklah dalam soal kuasa dan autoriti dalam menentukan pemindahan dan penempatan panda berkenaan.
“Persetujuan republik itu meminjamkan pasangan panda gergasi berkenaan adalah atas dasar hubungan istimewa yang terjalin antara kedua-dua negara,” ujarnya.

Beliau berkata demikian kepada pemberita ketika ditemui semasa hadir pada Majlis Kesyukuran Menteri Besar Perak dan Menteri Tenaga dan Sumber Asli di Dewan Komuniti Kemas Lenggong di sini hari ini.
Majlis tersebut bagi meraikan beliau dan Datuk Saarani Mohamad.
Media sebelum ini melaporkan Persatuan Haiwan Malaysia mendesak kerajaan memulangkan semula tiga panda di bawah jagaan Zoo Negara terbabit kepada China memandangkan kos penjagaannya tinggi termasuk premium tahunan insuran hidupan itu melebihi RM500,000 setahun.
Dua ekor beruang panda gergasi iaitu Fu Wa dan Feng Yi yang dipinjamkan oleh kerajaan China pada 2014 menerusi Program Perjanjian Bersama Konservasi Antarabangsa Panda Gergasi. -K! ONLINE


Tindakan tegas pegawai, anggota terlibat palsukan cop sempadan
Oleh ASLIZA MUSA

12 Disember 2020, 9:04 pm
LARUT – Tindakan tegas akan diambil terhadap mana-mana pegawai dan anggota Jabatan Imigresen yang didapati terlibat dalam kes pemalsuan cop sempadan.
Menteri Dalam Negeri, Datuk Seri Hamzah Zainudin berkata, beliau memandang serius tindakan tidak bertanggungjawab segelintir warga jabatan itu yang menyalahgunakan pengesahan cop keluar dan masuk sempadan utama negara.
Malah katanya, tindakan bersekongkol dengan sindiket itu juga memburukkan keadaan tambahan lagi negara sedang berdepan pandemik Covid-19.
“Semua sedia maklum, baru-baru ini ramai pegawai Jabatan Imigresen yang ditangkap. Ini menunjukkan bahawa kita telah pun ada operasi-operasi untuk tentukan hanya pegawai-pegawai yang bertanggungjawab dan tahu bahawa kerja mereka adalah untuk kepentingan negara.
“Sesiapa yang melanggar dan bersubahat membawa orang luar masuk tanpa dokumen sehingga boleh membawa penyakit, saya akan minta Ketua Pengarah pastikan mereka ini diambil tindakan sewajarnya,” katanya.
Beliau berkata demikian dalam sidang akhbar selepas Program Bakul Kasih Amanah Ikhtiar Malaysia (AIM) di Dewan Serbaguna Permai 2, Selama di sini hari ini.

Terdahulu, tular dakwaan terdapat Pegawai Imigresen yang bersubahat dengan pemilik sebuah kilang di Selangor dengan membawa ribuan pekerja asing secara haram dari China. -K! ONLINE


Kecoh stadium guna nama Pegawai Daerah
Oleh KOSMO!

12 Disember 2020, 7:13 pm
Oleh JAMLIAH ABDULLAH
ALOR SETAR – Kerajaan Negeri Kedah akan meminta penjelasan daripada Majlis Daerah Padang Terap (MDPT) berhubung penggunaan nama pegawai daerahnya pada sebuah stadium mini di Kuala Nerang.
Pengerusi Jawatankuasa Belia dan Sukan negeri, Mohd. Firdaus Ahmad berkata, kerajaan negeri akan mendengar penjelasan MDPT terlebih dahulu berhubung isu tersebut sebelum membuat sebarang keputusan.
“Kerajaan negeri tidak terlibat dalam perkara seperti meletakkan nama stadium atau jalan sempena nama individu tertentu di kawasan bawah kendalian pihak berkuasa tempatan (PBT).
“Memandangkan perkara ini sudah menjadi isu kerana didakwa menggunakan nama pegawai daerahnya, kita akan panggil PBT itu untuk penjelasan. Mereka mungkin mempunyai alasan tertentu, ” katanya ketika dihubungi di sini hari ini.
Beliau mengulas tentang isu yang tular di media sosial pada ketika ini iaitu sebuah stadium mini di Padang Terap yang didakwa menggunakan nama pegawai daerah kawasan itu secara terbalik sekali gus dipersoalkan oleh netizen.

Carian mendapati Stadium Mini Ffira Mikah Kuala Nerang yang dimiliki MDPT itu dirasmikan oleh Pegawai Daerah, Hakim Ariff Md. Nor pada 7 Disember lepas selepas ia dinaik taraf. – K! ONLINE


Kawal sempadan utara secara bersama mulai tahun depan
Oleh NORLIDA AKMAR IDROS

12 Disember 2020, 6:47 pm
BUKIT KAYU HITAM – Kawalan dan rondaan di sepanjang sempadan Malaysia-Thailand di utara Semenanjung akan dilakukan secara bersama membabitkan Angkatan Tentera Malaysia (ATM), polis dan Agensi Kawalan Sempadan Malaysia (Aksem) bermula tahun depan.
Menteri Kanan (Keselamatan), Datuk Seri Ismail Sabri Yaakob berkata, semua anggota keselamatan terlibat akan berkongsi kawasan tanggungjawab menerusi operasi Op Benteng.
“Daripada segi kawalan, sekarang kita bahagikan kawasan. Sebagai contoh, operasi kawasan sempadan di sini dipanggil Op Pagar yang mana ia dijaga oleh ATM dan di kawasan lain pula dijaga pihak polis.
“Mulai tahun depan, kita akan laksanakan Op Benteng yang sebenar (secara bersama) seperti dilaksanakan di kawasan lain seperti penjagaan di laut,” katanya.
Beliau berkata demikian kepada pemberita selepas membuat lawatan kerja ke Kem Penempatan Tentera Darat dan kawasan operasi di utara Semenanjung di Bukit Kayu Hitam di sini hari ini.
Kata beliau, kawalan secara bersama itu antara lain dapat meningkatkan keberkesanan operasi termasuk dalam membuat tangkapan bagi kegiatan penyeludupan.

“Daripada segi kuasa, tentera tidak mempunyai kuasa untuk menangkap, jadi bila berlaku pencerobohan, pihak polis akan dipanggil untuk bantu daripada segi tangkapan.
“Jadi, semua tindakan ini dapat dilakukan secara serta-merta sebaik sahaja kawalan dan rondan di sepanjang sempadan ini dilakukan bersama,” ujarnya.
Selain itu, menurutnya, dua pos kawalan iaitu pos sempadan terkoordinasi akan diwujudkan di sempadan negara dalam daerah Padang Terap dekat sini pada tahun depan. – K! ONLINE


Bekas general Israel dakwa makhluk asing wujud
Oleh KOSMO!

12 Disember 2020, 6:26 pm
OTTAWA – Bekas jeneral tentera yang pernah menjadi ketua program keselamatan angkasa Israel mengesahkan kewujudan makhluk asing dan sebuah Persekutuan Angkasa Lepas baru-baru ini, lapor laman berita Ottawa News.
Profesor Haim Eshed berkata, Amerika Syarikat (AS) dan Israel dikatakan telah berurusan dengan makhluk asing sejak beberapa tahun lalu dan mendakwa terdapat bilik kebal bawah tanah di planet Marikh yang menempatkan wakil dalam kalangan manusia dan hidupan angkasa berkenaan.
“Objek Terbang Tidak Dikenali pernah meminta supaya perkara ini tidak didedahkan kerana manusia belum bersedia menerima kenyataan tersebut,” katanya kepada akhbar berbahasa Hebrew, Yediot Aharonot.
Menurut Eshed, Presiden AS, Donald Trump mengetahui mengenai perkara tersebut dan hampir membongkarkan rahsia berkenaan, namun Persekutuan Angkasa Lepas sempat menghentikannya.
“Persekutuan Angkasa Lepas mahu menghentikan tragedi histeria secara besar-besaran kerana mereka percaya manusia perlu berkembang hingga mencapai tahap memahami apa itu angkasa lepas dan kapal angkasa.
“AS turut menandatangani perjanjian bersama makhluk asing supaya mereka boleh membuat eksperimen di Bumi,” ujarnya.

Tambah Eshed, beliau memilih untuk mendedahkan perkara tersebut sekarang berikutan perubahan lanskap yang berlaku dalam dunia akademik.
“Sekiranya pendedahan ini dilakukan lima tahun lalu, saya mungkin akan dihantar ke hospital sakit jiwa.
“Pemikiran manusia sekarang sudah berubah dan saya tidak ada apa-apa yang perlu dirisaukan kerana sudah mempunyai ijazah serta memperoleh pelbagai anugerah selain dihormati di universiti luar negara,” katanya.
Sementara itu, pentadbiran Trump pada tahun lalu mewujudkan sayap keenam dalam angkatan tentera AS iaitu Angkatan Tentera Angkasa.
Trump berkata, AS dikatakan merupakan peneraju dalam pertahanan angkasa lepas yang bakal menjadi antara bidang utama pada masa hadapan.
Angkatan Tentera Angkasa diwujudkan bagi memberi tumpuan terhadap aset ketenteraan angkasa AS di samping melakukan penyelenggaraan satelit dan komunikasi khusus dalam geo-politik. – Agensi


Polis nafi PKPD di Selangor bermula hari ini
Oleh MOHAMAD NAUFAL MOHAMAD IDRIS

12 Disember 2020, 7:07 pm
SHAH ALAM – Polis Selangor menafikan Perintah Kawalan Perintah Diperketatkan (PKPD) dilaksanakan serta-merta di semua pintu masuk dan keluar negeri ini bermula hari ini.
Ketua Polis Selangor, Datuk Noor Azam Jamaludin berkata, ini berikutan penularan berita palsu dengan berlatar belakang siaran berita televisyen tempatan.
“Kenyataan yang dikeluarkan itu tidak benar.
“Sehubungan itu, orang ramai dinasihatkan agar bertenang dan tidak mudah mempercayai serta terpengaruh dengan berita yang disebarkan oleh pihak tidak bertanggungjawab,” katanya dalam kenyataan hari ini.
Beliau turut menasihatkan orang ramai agar tidak membuat sebarang perkongsian atau menyebarkan sesuatu berita dari sumber tidak sahih.
Noor Azam menegaskan perbuatan penyebaran sebegini boleh menyebabkan kegusaran di kalangan masyarakat dan boleh mengugat ketenteraman awam. -K!ONLINE


Bapa mengamuk sebelum tikam anak kandung
12 Disember 2020, 9:10 pm
SUBANG JAYA – Seorang kanak-kanak perempuan terburai usus akibat ditikam pada bahagian perut oleh bapa kandungnya dalam satu kejadian di tingkat 4, Flat Puchong Permai di sini hari ini.
Difahamkan, suspek berusia 27 tahun itu tiba-tiba mengamuk sebelum bertindak menikam mangsa berusia 18 bulan pada pukul 3.45 petang.
Satu sumber berkata, pihak polis menerima panggilan daripada orang awam memaklumkan seorang kanak-kanak ditikam pada bahagian perut oleh bapanya pada pukul 4.30 petang.
Suspek ditahan polis.
“Bertindak atas maklumat, pihak polis berjaya memberkas suspek yang bekerja sebagai pemasang lapisan filem sebelum merampas pisau potong roti digunakan untuk menikam mangsa.
“Pengadu juga telah menghubungi pihak ambulans untuk membawa mangsa ke hospital Serdang. Mangsa dilaporkan masih menerima rawatan di hospital yang sama,” katanya ketika dihubungi Kosmo! semalam.
Menurutnya lagi, hasil siasatan awal mendapati suspek tertekan selain dipercayai berada dalam pengaruh dadah.

“Mangsa tinggal bersama suspek, nenek dan datuknya selepas ibunya dipercayai menghilangkan diri sebaik dia dilahirkan.
“Motif kejadian masih dalam siasatan dan pihak polis akan menjalankan ujian air kencing terhadap suspek,” ujarnya. – K! ONLINE


Seorang maut, lori rempuh lima kereta
Oleh KOSMO!

12 Disember 2020, 6:24 pm
Oleh NURULAZMA SYAFIQAH KHAIRUL AZHAR
JEMPOL-Seorang lelaki maut dalam kemalangan membabitkan enam buah kenderaan termasuk sebuah lori di simpang tiga, Kilometer 15, Jalan Kuala Pilah-Simpang Pertang dekat sini kira-kira pukul 12.50 tengah hari tadi.
Lima buah kenderaan lain yang terlibat dalam kemalangan tersebut ialah sebuah kereta Honda Civic, Proton Waja, Perodua Kancil, Proton Iswara dan Perodua Alza.
Ketua Polis Daerah Jempol, Superintenden Hoo Chang Hook berkata, kejadian berlaku selepas lori yang dipandu seorang lelaki berusia 39 tahun yang datang dari arah Simpang Pertang menghala ke Kuala Pilah gagal mengawal kenderaannya.
Setibanya ditempat kejadian, lori tersebut terlebih dahulu merempuh bahagian belakang kereta jenis Honda Civic dan kemudiannya merempuh kesemua kenderan yang lain.
“Akibat kemalangan tersebut, pemandu Perodua Kancil, telah meninggal dunia ditempat kejadian akibat tersepit dan disahkan oleh pegawai perubatan Hospital Jempol yang hadir di lokasi. Mayat mangsa dihantar ke Hospital Jempol untuk tujuan bedah siasat.

“Ujian saringan air kencing juga telah dijalankan ke atas pemandu lori berkenaan dan hasil ujian terhadapnya mendapati dia positif methamphetamine dan ditahan untuk siasatan lanjut,” katanya dalam kenyataan hari ini.
Menurut Chang Hook, mangsa yang meninggal dunia dikenali sebagai Normaheiran Mohamad, 47, yang merupakan pemandu Majlis Perbandaran Jempol dan beralamat di Felda Raja Alias 4 dekat sini.
“Pemandu Proton Waja yang berusia 56 tahun pula mengalami patah kaki dan tangan manakala pemandu lain termasuk pemandu lori tidak mengalami sebarang kecederaan.
“Siasatan lanjut masih dijalankan dan kes disiasat di bawak Seksyen 44 (1) Akta Pengangkutan Jalan 1987,” katanya. -K! ONLINE.


1,937 kes positif, sembilan kematian akibat Covid-19
Oleh NOR IDAYU BOSRO

12 Disember 2020, 6:17 pm
PUTRAJAYA – Kes jangkitan Covid-19 hari ini melaporkan sebanyak 1,937 kes dengan kes tertinggi masih dicatatkan di Selangor sebanyak 823 kes.
Angka kes jangkitan juga termasuk daripada tiga kluster baharu yang dilaporkan hari ini menjadikan jumlah kes positif sebanyak 82,246 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 1,935 kes adalah penularan tempatan manakala dua adalah kes import.
“Terdapat tiga kluster tempat kerja dilaporkan iaitu Kluster Bukit Gemok di Sabah, Kluster Tapak Bina Cendana di Kuala Lumpur dan Kluster Dang Mutiara melibatkan daerah Gombak serta Dungun dan Kemaman, Terengganu,” katanya dalam satu kenyataan di sini hari ini.
Noor Hisham berkata, sembilan lagi kematian berkaitan Covid-19 dilaporkan membabitkan tujuh warganegara dan dua warga asing menjadikan jumlah keseluruhan kes kematian sebanyak 411.
Pada masa sama, beliau berkata, sebanyak 911 kes pulih dilaporkan menjadikan jumlah keseluruhan kes pulih adalah 68,084 setakat hari ini. -K!ONLINE


Bagi burung makan McDonald’s, dua beradik didenda RM1,606
Oleh KOSMO!

12 Disember 2020, 4:43 pm
LONDON – Dua beradik di Britain didenda £150 (RM803) seorang kerana kesalahan memberi makan kentang jenis hashbrown kepada sekawan burung merpati, Rabu lalu.
Jacqueline Falconer, 53, dan adiknya, Nicola, 48, ketika itu baru selesai membeli-belah bagi menyambut kedatangan Krismas di Bandaraya Manchester.
Mereka dalam perjalanan pulang apabila singgah di restoran makanan segera McDonald’s untuk membeli sarapan.
Jacqueline dan Nicola kemudiannya duduk di tangga Piccadilly Gardens untuk menikmati sarapan namun dikerumuni burung merpati sebaik sahaja mereka membuka bungkusan makanan.
Adik beradik dari Salford itu memberikan kawanan burung merpati itu sepotong kentang hashbrown dengan harapan ia akan berhenti mengerumuni mereka.
Beberapa saat kemudian, Jacqueline dan Nicola didatangi dua pegawai penguatkuasa yang memberikan tiket denda kepada mereka berdua.

“Kami berdua takut pada burung jadi apabila mereka terbang ke arah kami, saya dan adik bertindak memberi makanan untuk menghalaunya pergi,” kata Jacqueline kepada Manchester Evening News.
“Pegawai tersebut datang dan mengatakan bahawa kami tidak dibenarkan membuang makanan kepada burung dan ada papan tanda di seberang taman yang menyatakan peraturan itu,” katanya.
Dua wanita itu dikenakan denda sebanyak RM1,606 bagi pihak Majlis Bandaraya Manchester namun bertegas untuk tidak membayarnya.
Mereka akan mengemukakan rayuan di mahkamah dan menganggap denda yang diterima adalah tidak masuk akal. – Agensi


Penduduk bantah lokasi perumahan jadi pusat kuarantin Covid-19
Oleh NOOR HASLIZA NUSI

12 Disember 2020, 5:10 pm
BALIK PULAU – Penduduk di empat kawasan di daerah ini membantah keras keputusan mewujudkan pusat kuarantin dipercayai bagi menempatkan pesakit Covid-19 bukan warganegara berhampiran lokasi perumahan mereka.
Mereka terdiri penduduk di kawasan Kampung Permatang Tepi, Taman Palmyra, Kampung Permatang Tengah dan Simpang Empat Balik Pulau itu masing-masing menyuarakan kebimbangan berhubung peningkatan kes penularan wabak Covid-19 di kawasan berkenaan nanti.
Wakil penduduk, Ismail Kassim berkata, dia difahamkan sebanyak 400 buah katil akan dipasang di dalam dewan serbaguna yang terletak di Jalan Permatang Tepi di sini mulai esok.
Menurutnya, mereka menolak keputusan pihak berkuasa dalam menjadikan lokasi berkenaan sebagai penempatan transit bagi warga asing yang positif wabak itu biarpun berisiko rendah.
“Saya mewakili penduduk berhampiran menzahirkan rasa tidak puas hati termasuk bimbang tentang kebarangkalian penularan jangkitan wabak itu ke sini.
“Penduduk di kawasan ini tidak di maklumkan mengenai perkara itu sebelum ini tetapi hari ini kami mendapat berita mengenai pemasangan katil-katil bermula pagi esok.

“Berita ini cukup menggerunkan dan kami menggesa pihak berwajib mengalihkan pusat itu ke satu lokasi yang lebih sesuai, jauh dari kawasan penempatan penduduk serta penglibatan masyarakat setempat,” katanya kepada Kosmo! di sini hari ini.
Setakat semalam, Pulau Pinang merekodkan sebanyak 34 kes baharu Covid-19 dengan kumulatif kes positif adalah sebanyak 2,521 kes.
Terdapat satu kes kematian direkodkan dan 36 kes telah dibenarkan discaj dengan jumlah pesakit pulih setakat ini adalah 2,269. – K! ONLINE